Arnaldo Otegi: «Autodeterminazioaren aldeko gehiengo zabala batzera joko dugu guk» | Politika | Berria\nArnaldo Otegi. EH Bilduko koordinatzaile nagusia\nHego Euskal Herriko indar politikoek ber-bertan dituzte Espainiako, Europako, udaletako eta foruetako hauteskundeak, eta bete-betean dabiltza. Arnaldo Otegik egoera «perspektibaz» ere aztertu nahi du, aurrerabideak zein diren jakiteko.\nOstiraletik Mexikon dago Arnaldo Otegi (Elgoibar, Gipuzkoa, 1958) EH Bilduko koordinatzaile nagusia, astebeterako lanera joanda. Asteazkenean hartu zuen BERRIA, EH Bilduren Donostiako egoitzan. Handik oso gertu dago LABena: hantxe atxilotu zuten 2009ko urrian, Bateragune auzian, eta, oraindik, Espainiaren kondenaren ondorioak pairatzen ari da, 2021eko otsaila arteko inhabilitazioa baitu. Estrasburgoren epaiagatik, kenduko diotela uste du Otegik, baina ez du argitu berriro hautagai izango den ala ez. (Elkarrizketaren bertsio luzea, hemen).\nEuropakoetarako ez ezik, Espainiako Estatuko bozetarako ere akordioa egin duzue ERCrekin. Lasaitua hartu al du EH Bilduk bakarrik ez egoteagatik?\nBakarrik aurkeztea ez zen hauteskunde bertigo bat guretzat. Kontua da zertara joan nahi dugun Madrilera. Bukatu da Europako eta Espainiako Estatuko instituzioetara sigla baten estrategiarekin joateko fase historikoa. Inboluzio antidemokratikoa dago, eskubideen murrizketa, gure herriaren onarpena ez da gertatzen, eta, beraz, nazio zapalduek ahots batuarekin eta batekin joan behar dugu instituzio horietara. Horregatik planteatu genuen guk fronte zabala, eta lortu ditugu akordio batzuk.\nAzkeneko urteetan zuk zeuk dozenaka aldiz esan duzu Espainiako Estatua ezin dela demokratizatu. Orain bai, ala?\nEz. Ekonomikoki, sozialki eta lurralde ikuspegitik estatua krisi latz batean dago, eta botere errealek erabaki bat hartu dute: autoritarismoarekin erantzutea. Hori da haren egiturazko joera. Hiru bloke daude egun: batetik, atzera begira dagoena dago —Errege Etxea, PP, Ciudadanos eta Vox—; beste bloke batek ez du ez atzera ez aurrera egin nahi —PSOE eta EAJ daude hor—; eta bestea, gurea da, ezker subiranistena, aurrera begirakoa, demokratizazio programa bat daukan bakarra; aukera badago, jokatuko dugu partida.\nPartida, Madrilen. Zer lortzeko?\nERCrekin, oraingoz, gutxieneko programa adostu dugu: autodeterminazioa, preso politikoak eta politika sozialak. Uste dugu erabakigarriak izango garela eta baldintzatu dezakegula gobernua, han PSOE balego. Gure koalizio politikoaren lehentasuna, katalan eta euskal preso politikoen auziari irtenbidea ematea litzateke. Gero helduko genioke estatuko lurralde auziari, autodeterminazio eskubidea oinarri hartuta.\nPSOE izan zen Alderdien Legearen sustatzailea, eta, berriki, irmo babestu du 155. artikulua.\nEuskal Herriarentzat onena ez da Madrilen jokalekurik okerrena egotea. Guk eskuina ez dugu nahi boterean, eta frogatu izan dugu. Horrek esan nahi al du konfiantza dugula PSOErengan? Ez. Aldebikotasunerako aukerarik ez badago, bide propioa jorratuko dugu.\n2005-2007ko prozesuan ere ez al zegoen PSOE demokratizazio baterako prest? Negoziatu zenuten harekin; ETAk ere bai.\nLehen ere ez zegoen horretan.\nDuela hilabete batzuk Zapaterorekin egon zinen, Txillarren. Zer zioen 2005-2007ko garaiaz?\nZapaterok ez du onartzen erabakitzeko eskubidea.\nERCrekin egungo tiradizoaz baliatuz, zuen asmoa ba al da boto aldetik EAJrengana arrimatzen hastea? Kostatzen ari zaizue.\nAkordio honen lehentasuna ez da hori, testuinguru politikoa baizik. Dena den, egia da EAJk arazoak dituela hauteskunde bazkideak lortzeko, EAEn gobernu ahul bat duela, hor dauzka Darponen eta De Miguelen kasuak... Jakina, EAJrekin lehiatu nahi dugu hauteskunde hegemonia, eta badugu proiektu bat. Herri honek dituen erronkei aurre egiteko, ezker independentista da tresna.\nZergatik zabiltzate EAJri herri akordioak eskatu eta eskatu?\nBatetik, hori ez dago kontrajarria guk hegemonia lortu nahi izatearekin. Bestetik, ETAren borroka armatua zegoenean esaten ziguten posible izango zela abertzaleen arteko elkarlana, baina bukatu da ETA, eta EAJk aliantzak, lehen bezala, PSErekin eta PPrekin ditu.\nPolitika konbentzionala egiten dutenek ez bezala, guk plan bakarra dugu, eta da herri honen askatasuna lortzea. Baina bi estatuen aldean txikia da gure herri hau eta akordio nazionalen beharrean gara. Esaten digute EAJren atzetik gabiltzala beti. Ez, aurretik goaz.\nEAJrengan eragiteko indar posizio onean al dago EH Bildu?\nEAJk EAEn erregimen propio bat osatu du, oso klientelista, eta espazioak okupatu ditu gizartean. Baina gurea Europan salbuespen bat da, botoetan %20tik gora dagoen ezkerreko indar bat gara, eta gure herrian kontzeptu aldetik besteak baino aurreratuago gaude; duela 40 bat urte erabiltzen genituenak orain ari dira besteak erabiltzen: ingurumenaren arloan, berdintasunarenean... Balio horiek hedarazi ditu ezker abertzaleak, eta, ez dakit noiz, baina hegemonia sozial hori hauteskunde hegemonia bilakatuko da.\nEAJk EAEn inoizko botere instituzionalik handiena dauka.\nGauza batzuk oso ondo egingo ditu EAJk, j endeak botoa ematen diolako. Baina boto emaile horien artean ikusten dena da gure aurka aritzen diren ildo erreakzionarioek EAJri ematen diotela botoa. Hori nabarmen geratu zen Gipuzkoan 2015ean. Beraz, EAJren boto multzo handi bat ez da independentista; boto kontserbadorea da. Bere proiektuari uko egin ziolako dauka botere izugarri hori EAJk.\nEzker abertzaleak herrietan du indarrik handiena, munizipalismoan. Baliatzen al du alternatiba orokorragoa eraikitzeko?\nHego Euskal Herrian zinegotzi gehien duena da EH Bildu. Hurbiltasunean, jendeak konfiantza jartzen du gugan; Iruñeko alkatetzan dago ezker independentista, Errenteriakoan, beste udalerri handi batzuetakoan, Donostiakoan egon ginen, Gasteizen irabazteko aukera handiak ditugu... Politika nazionala konplikatuagoa da, eta egun dagoen aliantza politikak zaildu egiten digu, baina, nire ustez, herrietako indar hori gutxi esplotatzen dugu. Sakon-sakonean sortzen ari den joerak ahalbidetu beharko liguke alternatiba integral bat eratzea.\nBilbo aldean Euskal Herriko biztanleriaren %30 inguru bizi da. EH Bildu hango udal bozetan %10-15ean dabil, eta, maiatzaren 26an, 2011ko eta 2015eko hauteskunde formula berarekin aurkeztuko da. Ez al duzue beste ezer probatzeko asmorik izan?\nLehenik eta behin, ezker independentista hasi behar da onartzen Bilbo aldea dela gure metropolia, eta, beraz, behar duela dedikazio eta inbertsio berezi bat. Arazoak dauzkagu inguru horretan. Han bestelako pisu elektoral eta sozial bat ez badugu, proiektu independentista Euskal Herrian ez da nagusi izango. Asmatu beharra daukagu, beste hizkuntza bat erabiliz, beste mota bateko planteamenduak... Ezkerraldean gertatutakoa ere aztertu behar da: ikusi dugu PSE babestu izan duten sektoreak orain EAJ bozkatzen ari direla; noizbait guk ere ordezkatu behar ditugu haiek.\nEH Bilduko koordinatzaile nagusia zara. Zenbat izaten zara Nafarroan, publikoki?\nIzaten naiz hitzaldiak-eta ematen, baina egia da Euskal Herriko konfederazioaren aldeko apustua egin genuenetik asko zaintzen ditugula gauza batzuk. Baina Hego Euskal Herri mailako indar bat da EH Bildu, eta uste dut neuk Nafarroan gehiago egon beharko nukeela. Niretzat, obsesio bat da nazio ikuspegia berreskuratzea.\nNafarroan kolpea eman al dute UPNk, PPk eta Ciudadanosek?\nAhuleziatik egin dute apustua. Ikusi dute laukoa gainditzeko aukera bakarra euren indar guztiak biltzea dela. UPNk forutasuna albo batera utzi du, eta, gainera, frogatu da forutasuna instrumentala izan dela harentzat, helburu bakartzat izan baitu, eta baitu, Hegoaldearen lurralde batasuna ez egitea eta Espainiaren batasun sakratua defendatzea.\nAldaketak jarraitzeko zenbakiak baleude, eta Geroa Bai aurretik balu, EH Bilduk exijituko al du gobernuan sartzea?\nPrest egongo gara, jakina, berriro gobernu akordioa egiteko, baina logikoena hurrena gu ere gobernuan egotea litzateke. Argi esanda, Nafarroan ere gobernuan egoteko bokazioa dugu. Lau urteotan aldaketa EH Bilduk sostengatu du; jendeak garbi ikusi du hori.\nEuskal Herria zer fase politikotan dago? Subiranistan bai?\nAro batetik beste baterako trantsizioan gaude; trantsizio luze batean. Balioetan eta mobilizazioan berpizte moduko batean egon gaitezke, baina oraindik aurreko zikloaren ondorioak dauzkagu; preso politikoak, adibidez. Gainera, beste gauza bat: Euskal Herriak garbi izan behar du Madrildik kontrarreforma bat datorrela, eta krisi ekonomiko berri bat ere egon ahal dela.\nERCrekin egindako akordioko puntuetako bat da. Euskal Herrian ere gehiengo zabal-zabal bat dago autodeterminazio eskubidearen alde, eta indarrak batzera joko dugu guk. Horrez gain, EAEko estatus politiko berriaren oinarrietan jarrita dugunez, botere politiko handia nahi dugu.\nOinarrietan eta printzipioetan EAJrekin dugun akordioak potentzialitate handia du. Uste dugu Madrilek ez duela onartuko halako estatus politikorik, baina gaur Gernikako Estatutua ere ez luke onartuko. Ezin gara egiten uzten diguten horretara makurtu; zer egin nahi dugun hitz egin behar dugu. Hori da estatus berriaren oinarrietan egindako ariketa.\nEAJk eutsiko al dio akordioari?\nAskok esaten digute atzera egingo duela azkenean. Baina Ibarretxe planaren azpitik legokeen zerbait nahi al du EAJk? Guk, berriz, akordioa blindatu egin nahi dugu.\nNola? Norekin? EH Bilduk ez du aliantza abertzalerik EAEn (EAJrekin), eta ezker politiko gertukoenarekin ere ez (Ahal Dugu-rekin). Ezta LABek ELArekin aliantza sindikalik ere.\nLehen aipatu bezala, trantsizio batean gaude oraindik, baina uste dut gauza horiek ere mugituko direla. Guk oinarri ona dugu: EH Bildu hauteskunde posizio onean dago oso, ezker abertzalean batuta gaude, eta estatuan aliantza politika bat zabaldu dugu, eta Euskal Herrian ere zabalduko dugu; Nafarroan badugu aliantzarik.\nEta euskal nazioa nola dago? 2016an BERRIAn zenioen nazio eztabaida bat egin beharko zela.\nGauza bera diot. Esparru bat eraiki behar dugu erronka nazionalez hitz egiteko. Eztabaida estrategiko baten beharra daukagu, baina ezin da izan ekimen partidista bat. Datozen 15-20 urteetarako inguruan eta Europan zer jokaleku aurreikusten ditugu? Nola antolatu geure burua?... Jendarte zibil indartsua dugu, baina alor bakoitza bere kasa dabil, eta ohartu behar gara arrisku bat dugula herri gisa desagertzeko. Juan Jose Etxabek esaten zuen bazekiela berrehun urte barru klase borroka egongo dela, baina ez zekiela Euskal Herria egongo den.\nPeixoto-k aipu bera erabili zuen duela urtebete, kazeta honetan. Hau ere bazioen elkarrizketan: «Arazo nazionala zen, eta da, bizkarrezurra».\nGuztiz ados. Perspektiba hori galtzen badu, gaizki ibiliko gara. Euskal Herria egotea, arazo bat da Madrilentzat eta Parisentzat. Pablo Casadok esaten du Moncloara iristen bada hezkuntza birzentralizatu egingo duela. Badute estrategia bat Euskal Herria desagerrarazteko. Baina Casadok esandakoaren inguruan ez dut ikusi erantzunik hemen. Hori ez da EH Bilduren arazoa, guztiona da.\nEuskal Herriak erasoak jasan behar al ditu antolatzeko?\nHistorian zehar horrelakoak izan gara. Alde horretatik ere aldaketa historiko bat izan beharko genuke, Euskal Herri alternatibo bat eraikitzeko. Epika galdu dela esaten da. Ez, epika lehengo bera da: Euskal Herriaren askatasunaren aldeko lana. Euskal Herriko feminismoak zer esparrutan uste du gainditu dezakeela emakumeen zapalkuntza: mundu mailako iraultzan? Europakoan? Bi estatuetakoan? Ala euskal errepublika batean? Edo zer esparrutan bermatuko da hezkuntza sistema propioa? Erantzun horiek eman behar dira. Guk argi dugu zein den esparrua: Euskal Herria.\nBateragune auziko inhabilitazioa kentzen badizute, EAEko lehendakarigai izango al zara?\nOraindik ez dut pentsatu.\nEz daukazu denbora askorik: 2020ko irailean lirateke Eusko Legebiltzarrerako bozak.\nGainera, uste dut Urkulluk aurreratu egingo dituela. Ez harritu urte honen bukaeran legebiltzarra desegiten badu. Ikusiko dugu inhabilitazioa kentzen didaten. Estrasburgoren epaiaren ondoren, kendu beharko lidakete.\nZer eskatzen dizu barruak?\nEz daukat garbi. Talde ona dugu.\nIraganarekin lotu nahi zaituzte?\nSaiatzen dira. Gu garena gara, eta ez dugu ezkutatzen. Hori bai, zailagoa dute gure kide batzuk iragan jakin batekin lotzea.\nMartxoaren 11ko Madrilgo atentatuen 15. urtea bete da. Inork inoiz barkamenik eskatu al dizu orduko akusazioengatik?\nEzker abertzalea seinalatzen zuten.\nGure aurkako lintxamendurako sekulako arriskua egon zen. Eta ez ahaztu Angel Berruetarena: hil egin zuten. Badut poz bat: ni izan nintzen martxoaren 11n estatu osoan egia esan zuen bakarra.\nEta ezker abertzaleak ETAren indarkeriarekiko barkamenik eskatzeko asmorik ba al du, edo esan beharrekoa esan du?\nHitz batekin edo bestearekin gu higatzeko asmoa dago. Horretan dabil [Urkullu] lehendakaria; beti ari da hitz magiko baten bila ezker abertzalea kanpoan uzteko.\nUrkulluk eskatzen dizue esateko «bidegabea» izan zela ETArena. Esango al duzue?\nEz gara horretan sartuko. Gainera, guk inoiz esan al dugu ba justua izan zela? Guk elkarbizitza eraiki nahi dugu, eta ezker abertzaleak eman ditu pausoak horra bidean: Errenteriako ekinbideak, ETAren desegitea, eragindako minaren aitortza... Besteek zer egin dute? Oraindik preso asko daude, eta urrunduta. Sortuko al dugu denon artean nazioarteko egiaren batzorde bat, parte bakoitzak egindakoa aitor dezan? Ez gero zigor arlotik jotzeko, baizik eta hemen gertatutakoa azaltzeko. Batzuek interpretazio berezi samarra dute elkarbizitza demokratikoaz: legezko erreferendum bat antolatzen dutenak kartzelaratu eta epaitu egin dituzte.


kritiken hemeroteka » Pieza anitzeko puzzlea\nPieza anitzeko puzzlea Ana Urkiza / Euskaldunon Egunkaria, 2001-11-17\nGenero poliziakotzat har genezakeen eleberria da Joxemari Urteagaren Ordaina zor nizun liburua: hilketen inguruan idatzia, misteriozkoa eta suspentsekoa. Eleberria 25 kapitulutan sailkatuta dago, eta beste 6 ipuin barnebiltzen ditu. Amaierako egitura dute bai eleberriak bere osotasunean bai ipuinek, eta ipuin bakoitza hilketa baten ingurukoa da. Horregatik bataiatzen ditu egileak Hilpuinak goitituluarekin. Kurioski, ipuin bakoitza leku batean kokatuta dago (Italia, Erresuma Batua, Espainia, EEBBak, Euskal Herria eta Frantzia), eta bakoitzean, pertsonaiek darabilten lengoaia bizi diren lurraldeari egokituta dago.\nIpuinen tentsiogunea laburragoa bada ere, sei hilpuinen kadentzia eta trama nagusiarena bikainki orekatuta daude.\nIkusten ez ezik, begiratzen ere jakin behar dela esatera datorkigu Urteaga bere lehen liburuan. Idazleak, zalantzarik gabe, badaki begiratzen, eta ikusi hutsa egiten dutenez baliatzen da bere hari eta pista ezberdinez betetako puzzlea osatuz joateko. Irakurlea ere jolaskide izango du, eleberriko pertsonaia nagusiaren antzera erabiliko baitu falta zaion puzzle zatiaren bila.\nIdazlea, bestalde, maisu da eguneroko bizitzaren elementu klabeak identifikatzen. Badirudi berak egunero hartzen duela beta bizitza bere horretan kontenplatzeko, eta kontenplazio horretatik, errealitateari istorio bitxiak lapurtzeko.\nEstiloari dagokionez, Urteagaren lana oso deskriptiboa da. Estilo tradizionaletik edo ohiturazko eleberrietako elkarrizketa moduetatik eta familia egituretatik edaten duena. Eta estilo honi dagokion bezala, erritmo patxadatsu eta lasai bat arnasten zaio bere obrari.\nDetailista eta neurtzaile porrokatua\nUrteaga maisua da hitzak neurtzen. Eleberriko esamolde eta ideia guztiak daude lotuta. Ez dago bat bera soberan. Guztiek dute jarraipena hurrengo edo aurreko kapituluetan. Eta irakurleak biziki gozatu ahal izango du idazleak hari eta detaile guztiak lotzeko egin behar izan duen lanaz kontu ematean.\nPertsonaiak lau samarrak badira ere, irakurleari, pertsonaia baino areago interesatuko zaio trama. Pertsonaiak, bikainki taxututako tramaren korapiloa askatzeko, pista faltsuak eman eta bide berriak urratzen laguntzeko aitzakia baizik ez dira izango.\nLekuei eta pertsonaien izenei dagokienez, idazleak asko landu dituen puntuak dira. Lekuen deskribapenak irakurleari gertakizuna bere lekuan jartzen laguntzen dio. Eta pertsonaia ezberdinen izenek, ostera, eleberriaren trama osoa mugiaraziko duten nahasmendu, kointzidentzia eta ingurukoak, pista faltsuetarako oinarri izango dira.\nGenero poliziakoari dagozkion ezaugarriak osotara konplitzen dituen obra da, beraz, Joxemari Urteagaren Ordaina zor nizun eleberria. Liburua zuzentzen zaion irakurleari oso ondo egokitua. Eta hilpuinetako hilketez gain, eleberri osoko intriga eta tentsioa maisuki mantentzen duena.


Grabazio data: 1990-11-13\nBerriemailea: Julia Goyenaga.\nGai nagusia: Galdeketa (lexikoa eta fonetikoa) eta hizketa librea (kisua, jaietan nora, artzaingoa, gazta, ´Santurbena´).\nGaiak: animaliak: txoriak, bizimodua, dantza, denetarik, eguraldia, elikadura: gazta, eliza: Santurbe, euskara: euskararekiko ja, gramatika: fonetika, gramatika: lexikoa, herria: fama, jaiak, karea, karobia, kontakizuna, landareak, ogibideak: artzaina\n00:05:25 gramatika: lexikoa Gizonkia, emaztekia, herenegun, etzi, etzidamu, begiratu, entzun, txoloma, arra, "txabotxa" (belar zabal bat), armairua. Amarekin noa, esnea, diru gehiegi daukat, ez dut batere dirudik, habia. Jaiak, baserria, errentan.\n00:08:58 karea, karobia Kisua (karea) nola egiten zen. Lur buztin gorria erabiltzen zen morteroa egiteko. Kisua finago egiten zen. Kisuharriak kisulabean botatzen zituzten eta erre egiten zen. Harriak desegin egiten ziren.\n00:10:48 gramatika: lexikoa Karobi, karea, sabaia, teila, arbela, tximinia, zutabea, solibak.\n00:14:08 denetarik, eguraldia Eguraldiari buruz ari dira heldu berri den beste batekin. Euria nola esaten duten.\n00:19:13 gramatika: lexikoa Ongarria, sarde. Lan tresnak erosi egiten zituzten. Pilatu, maindireak, poleaz igo, martxo-garia, oloa, garagarra, ongarria bota, gari-buruak.\n00:22:50 gramatika: fonetika Etxetik Tolosara, barrutik kanpora, etxetik kalera, aberats bat, axuri bat, amets bat, hauts guztia erori zaio, saihets gogorrak dituzu, gorputz bat, gauza latz bat, haritz bat, hau bakean utz dezagun, hotz egiten du, bihotz gogorra daukazu, zenbat leku dago?, ez iezaiozu hori esan.\n00:25:25 jaiak Inguruko herrietara joaten ziren jaietara, baina oinez joan behar zuten eta ilunezkiletarako etxean egon behar zuten emakumeek. Gizonek libre zuten itzul ordua.\n00:27:07 denetarik, herria: fama Erripakoei "kokoak" deitzen zieten. Beruete eta Basaburuakoek asto fama zuten.\n00:29:30 gramatika: fonetika Zenbat zen, ez zion hitz egin haserretuta zegoelako, beraiek ziren, gizonak ziren, handiak ziren, ez zekien deus, ez nengoen ziur, ez zara ibiltzen. Ez dakit deus, ez da egia, ez gara deus, ez goaz bakarrik, ez al zara etorri?, oso zahar hil zen, joan zaitezke.\n00:32:06 bizimodua, ogibideak: artzaina Bere gazte denboran ardi esnearekin gazta egin eta saldu egiten zuten. Zaldiz joaten ziren beste herrietara gazta saltzera. Mendian bizi zela etxoletan egoten zen bakarrik.\n00:07:39 elikadura: gazta, ogibideak: artzaina (jarraipena) Artzainak. Txakurrei buruzko zenbait galdera: gaixotasunak. Txakurrak deitzeko modua: "toz, toz". Gatza botatzen zuten ardiek hobeki jateko. (04.20") Zimitza. Gatzagia. Gaztanbera. Gatzura.\n00:09:40 denetarik Garbitzea emakumeen lana da. Gabon egunean txerria hiltzen zuten eta bizilagunak etortzen ziren lagundu eta afaltzera.\n00:10:33 dantza Ziripitona, saskitxo dantza eta zortzikoa dantzatzen ziren Alkotzen.\n00:20:06 gramatika: lexikoa Elurrak lehertu du, pertsona fardela. Fraideak (eusgarria), sega, gakoa. Lausoa egin du, lezia (elur pilaketa), "litsusi" (landarea), marrubia, "maltza" (fardela), marmarrean, "mihiondoko" (idien begietako gaitz bat), mingarratz (landarea), "kereja"\n00:22:10 euskara: euskararekiko ja Euskara gutxiestua egon zen denbora batez. Bere belaunaldiko inork ez du erabiltzen, nahiz eta batzuek badakiten. Bera gazteena zen eta bere anai-arrebei euskara erakutsi zioten eta berari erdaraz egiten zioten, euskaldun herritarrez irri egiten zutelako. Errua hiritarrena da.\n00:25:43 eliza: Santurbe, kontakizuna Gaskueko Santurbe (San Urbano) eliza. Oinez joaten ziren, meza entzun, bazkaldu eta Gaskuera jaisten ziren. Arratsalde guztia dantzan eman eta lasterka etxera. Bazen bide bat. Jende asko joaten zen, autobusez eta dena. Pazkotako konfesioa egiteko joaten ziren. Lehen egun finkoa zen eta bertako herriek aurreko egunean prozesioa egiten zuten.\n00:26:22 gramatika: lexikoa Kerekak edo kerejak, gerrena.\n00:27:22 eliza: Santurbe Santurben erabiltzen ziren gerrenak. Taskak ere jartzen zituzten. Gazteak joaten ziren gehienbat.\n00:31:53 animaliak: txoriak, gramatika: lexikoa, landareak "Quitameriendas" landarea, kixkortu, zuinak. Txoriak: Kapelaitza, kalforro, ugatza, pirripoa, txarra. Landareak: Erua, otsalarra.\nI-029-A Su navegador no es compatible con el elemento de audio. 32:07\nI-029-B Su navegador no es compatible con el elemento de audio. 31:57


Kaxubiera - Oihaneder Euskararen Etxea\n21ots19:0021:00KaxubieraHitz Adina Mintzo19:00 - 21:00\nHitz Adina Mintzo hizkuntza gutxituak ezagutzeko zikloaren 3. ikasturteak 6 hizkuntza hurbilduko dizkigu: Europako frisiera eta kaxubiera, Amerikako kokamera eta txerokiera\nHitz Adina Mintzo hizkuntza gutxituak ezagutzeko zikloaren 3. ikasturteak 6 hizkuntza hurbilduko dizkigu: Europako frisiera eta kaxubiera, Amerikako kokamera eta txerokiera eta zeinu hizkuntzak eta esperantoa.\nGaurkoan kaxubiera ezagutuko dugu Maialen Sobrino ekintzailearen eskutik.\nKaxubia. Kaxubiarrak. Kaxubiera. Gasteiztik 2000 kilometrora daude Viena edo Berlin eta 2.500 kilometrora dago Gduńsk, baina nonbait azken 500 kilometro horiek bereziki bereizten gaituzte. Edo kaxubiarren hiriburuaren izenean sei letretan bokal bakarra egoteak. Edo Gdansk, Danzing izenez ezagutzea, hizkuntza propioan ordez. Baina, lasai, Bartzelonatik bereizten gaituzten 500 kilometroekin bezala hurbilketa ariketa bat egingo dugu.\nKaxubia Polonia iparraldean dago, Pomerania eskualdean, Baltikoaren kostaldean. Kaxubiarrak 240.000 lagun dira, horietako 108.000 inguru bertako hizkuntza gutxitu bateko hiztunak. Kaxubiera da hizkuntza gutxi(ago)tu hori, eslabiarra, kontsonanteak pilatzeko joera duena eta, beraz, ofizialki “ikasteko zaila” etiketa duena. Baina lautada hotz baten erdian azken hamarkadetan indartsu heldu diote hizkuntzaren biziberritze prozesuari. Irratia, telebista eta eskola sortu berri dituzte beraien hizkuntzan, baita kaxubieraren aldeko errelebo lasterketa bat ere. Guzti hau ez zaigu hain urruna, ezta?\nMaialen Sobrino baztandarrak itzulpengintza ikasketak egin zituen Gasteizen eta, hain zuzen ere, ikasle garaian Varsovian egindako egonaldi batean izan zuen lehenengoz kaxubiarren berri. Etxepare Institutuari esker Poloniako Poznan hiriko UAM Unibertsitatean aritu zen lanean euskara irakasle gisa eta orduan ezagutu zituen kaxubiarrak aurrez-aurre. 2015ean Nafarroa Oinez-eko “Txikiak Handi” egitasmoan aritu zen lanean eta horrek ahalbidetu zuen kaxubiarrak eta euskaldunak urtebetez aritzea eskuz-esku elkarlanean. Gaur egun Garabide Elkartean ari da lanean, kooperaziogintzan hizkuntzak biziberritzeko proiektuak sustatzen.\nSaio guztietan (12 ordu) parte hartzen duten pertsonek ziurtagiria jasoko dute. Horretarako izena eman behar da hemen.\n2015etik hona Europako galiziera, asturiera, aragoiera, katalana, galesera, gaskoiera, guernseyera, frisiera eta Irlandako gaelera, Amerikako nawatera, quichuera, kaqchikelera, maya yucatekoa eta lenkera, Asiako kurduera eta hokkienera, Afrikako tamazightera eta mundu mailako esperantoa eta zeinuen hizkuntzak landu dira (ikusi zikloaren bloga).


Gaur egun martxan dagoen instalazio horrek badu ingurumen baimen integratua, Ingurumeneko eta Lurraldearen Antolamenduko zuzendari nagusiaren ekainaren 9ko 264E/2017 Ebazpenaren bidez emana.\nTitularrak instalazioa aldatzeko proiektua jakinarazi zuen, toki kopurua handitu nahi baitzuen 120.000tik 240.000era. Aldaketa hori funtsezkotzat jo zuen Ekonomia Zirkularraren eta Uraren Zerbitzuak, Ingurumena Babesteko Esku-hartzeari buruzko martxoaren 22ko 4/2005 Foru Legea garatzen duen Erregelamenduaren 25. artikuluan ezarritako irizpideei jarraikiz (erregelamendu hori abenduaren 28ko 93/2006 Foru Dekretuaren bidez onetsi zen).\nHortaz, beharrezkoa da ingurumen baimen integratu berri bat ematea instalazio osorako, martxoaren 22ko 4/2005 Legea garatzen duen Erregelamenduaren 24. artikuluarekin bat.\nInstalazioa Ingurumena Babesteko Esku-hartzeari buruzko martxoaren 22ko 4/2005 Foru Legea garatzeko Erregelamenduaren 2B eranskineko 9.1.b) epigrafean dago sartua (abenduaren 28ko 93/2006 Foru Dekretuaren bidez onetsi zen erregelamendu hori), “Oilategiko hegaztien edo behi- edo zerri-aziendaren hazkuntza intentsiborako instalazioak, oilaskoendako 55.000 toki baino gehiago dauzkatenak” izenekoan. Horren ondorioz, ingurumen baimen integratuaren eta nahitaezko ingurumen inpaktuaren ebaluazioaren araubidearen menpe dago.\nHalaber, instalazioa abenduaren 16ko 1/2016 Legegintzako Errege Dekretuaren bidez onetsitako Kutsaduraren Prebentzio eta Kontrol Integratuei buruzko Legearen 1. eranskineko 9.3.b) epigrafean dago jasoa, “Oilategiko hegaztien edo zerrien hazkuntza intentsiborako instalazioak, 30 kg-tik gorako hazteko zerrientzat 2000 toki baino gehiago dituztenak” izenekoan, baita Europako Parlamentuak eta Kontseiluak industriako emisioei buruz (kutsaduraren prebentzio eta kontrol integratuak) emandako azaroaren 24ko 2010/75/EB Zuzentarauaren I. eranskineko 6.6.b) epigrafean ere (testu bategina), “Oilategiko hegaztien edo zerrien hazkuntza intentsiborako instalazioak, 30 kg-tik gorako hazteko zerrientzat 2000 toki baino gehiago dituztenak” izenekoan.\nInstalazioa, orobat, Ingurumen Ebaluazioari buruzko abenduaren 9ko 21/2013 Legearen I. eranskineko 1. taldeko a) ataleko 2. puntuan dago sartuta.\nKutsaduraren Prebentzio eta Kontrol Integratuaren Legearen testu bateginak (abenduaren 16ko 1/2016 Legegintzako Errege Dekretuaren bidez onetsia) 12.1.f) artikuluan xedatutakoarekin bat, berrikusi egin dira substantzia arriskutsu garrantzitsuen erabilera, ekoizpena eta emisioa, eta, lurzorua eta lurpeko urak kutsatzeko arriskua baloraturik, erabaki da, ingurune horiek kutsatzeko aukera handirik ez dagoenez, ez dela beharrezkoa oinarrizko txosten bat egitea egungo kokapenari buruz, lurzoruaren eta lurpeko uren kutsadurari dagokionez.\nLanda Garapeneko eta Ingurumeneko kontseilariaren abenduaren 23ko 448/2014 Foru Aginduaren 5. artikuluan xedatutakoarekin bat, baimen honek barne hartzen du atmosferara emisioak egiteko baimena, Airearen Kalitateari eta Atmosfera Babesteari buruzko azaroaren 15eko 34/2007 Legearen 13. artikulua aplikatuta eskatzen dena; izan ere, artikulu horretan ezartzen denez, atmosfera kutsa dezaketen jardueren katalogoko A edo B taldeetako jardueraren bat egiten duten instalazioek autonomia erkidegoaren administrazio baimena izan beharko dute aurretik.\nTitularrak eskatu zuen ingurumen inpaktuaren ebaluazio arruntaren prozedurari hasiera ematea, Ingurumen Ebaluazioari buruzko abenduaren 9ko 21/2013 Legearen 39. artikuluak aurreikusten duenari jarraikiz.\nIngurumena Babesteko Esku-hartzeari buruzko martxoaren 22ko 4/2005 Foru Legea garatzen duen Erregelamenduan ezarritakoarekin bat tramitatu da espedientea (erregelamendua abenduaren 28ko 93/2006 Foru Dekretuaren bidez onetsi zen), eta prozeduran sartu dira Ingurumen Ebaluazioari buruzko abenduaren 21eko 21/2013 Legean aurreikusita dauden ingurumen ebaluazioaren arloko jarduketak.\nEgiaztatu da proiektuak otsailaren 15eko 2017/302 Erabakiak ezartzen duena betetzen duela, zeinaren bidez ezartzen baitira dauden teknika erabilgarri onenei (TEO) buruzko ondorioak, Europako Parlamentuak eta Kontseiluak hegaztien edo zerri aziendaren hazkuntza intentsiboari buruz onetsitako 2010/75/EB Zuzentarauari jarraikiz.\nHorrenbestez, Landa Garapeneko eta Ingurumeneko Departamentuaren egitura organikoa ezartzen duen urriaren 23ko 258/2019 Foru Dekretuaren laugarren xedapen gehigarriak ematen dizkidan eskudantziak erabiliz, eta Nafarroako Foru Komunitateko Administrazioari eta foru-sektore publiko instituzionalari buruzko martxoaren 11ko 11/2019 Foru Legearen 32.1.g) artikuluan aurreikusitakoarekin bat,\nLehendabizikoa.–Ingurumen baimen integratua ematea Murillo el Cuendeko udal-mugartean oilaskoak gizentzeko hegazti instalazio baterako. Titularra Agropecuaria San Fermín SLU da. Horrenbestez, instalazioak eta jarduerak ingurumen baimen integratuari buruzko proiektuan eta espediente administratiboaren gainerako agirietan aipatzen diren baldintzak bete beharko dituzte, eta, edozein kasutan, ebazpen honen eranskinetan agertzen diren baldintza eta neurriak.\nBigarrena.–Instalazio hori handitzeko proiektuari buruzko ingurumen inpaktuaren adierazpena egitea, aldekoa, hain zuzen, ebazpen honetan ezarritako baldintzetan. Adierazpen honek babesten duen proiektua gauzatzeko lanak lau urteko epean hasi beharko dira, ebazpen hau Nafarroako Aldizkari Ofizialean argitaratzen den egunetik kontatzen hasita; epe hori igarota, ingurumen inpaktuaren adierazpenak automatikoki galduko ditu ondorioak, eta eraginkortasunik gabe geldituko da, Ingurumen Ebaluazioari buruzko abenduaren 9ko 21/2013 Legearen 43. artikuluan ezarritakoarekin bat.\nHirugarrena.–Instalazio horri lurzoru urbanizaezinean jarduteko baimena ematea, Lurraldearen Antolamenduari eta Hirigintzari buruzko abenduaren 20ko 35/2002 Foru Legean aurreikusitakoaren arabera, aurkeztutako dokumentazioarekin bat eta kontuan hartuta ebazpen honen VIII. eranskinean jasotako determinazioak bete beharra. Ebazpen honek babesten duen jardueraren edo jarduketen exekuzioa edo abian jartzea jakinarazpena egiten denetik bi urteko epean gauzatu beharko da gehienez ere; epe hori amaituta, besterik gabe agortuko dira baimenaren ondorioak, eta baimena eraginkortasunik gabe geratuko da.\nLaugarrena.–Zentroa Nafarroako Foru Komunitateko Hondakinen Ekoizpenaren eta Kudeaketaren Erregistroan inskribatuta mantentzea hondakin arriskutsuen sortzaile gisa, 15P02178090132016 zenbakiarekin. Ekoizten ahal dituen hondakinak ebazpen honen III. eranskinean jasotakoak dira. Hondakinen ekoizpenean egiten den edozein aldaketa Nafarroako Gobernuko Ekonomia Zirkularraren eta Uraren Zerbitzuari jakinarazi beharko zaio, aipatutako erregistroan sartzeko.\nBosgarrena.–Abeltegiko simaurrak sortu eta kudeatzeko 1780100035/1/2 plana onestea. Ebazpen honen XI. eranskinean dago.\nSeigarrena.–Atmosferara emisioak egiteko baimena ematea, zeina jasota baitago Airearen Kalitateari eta Atmosfera Babesteari buruzko azaroaren 15eko 34/2007 Legearen 13.2 artikuluan, bat etorriz Landa Garapeneko eta Ingurumeneko kontseilariaren abenduaren 23ko 448/2014 Foru Aginduaren 5. artikuluan xedatutakoarekin. Ebazpen honen II. eranskinean jasotzen da instalazioak zer emisio egiten ahalko dituen atmosferara eta zer baldintza bete beharko dituen. Baimenak zortzi urteko indarraldia izanen du, eta epe hori igarotakoan, berritzeko aukera izanen da iraupen bereko epeetarako. Atmosferara egiten diren emisioetan izandako edozein aldaketa Nafarroako Gobernuko Ekonomia Zirkularraren eta Uraren Zerbitzuari jakinarazi beharko zaio.\nZazpigarrena.–Halaber, zuzendaritza nagusi honek ingurumen baimen integratuko baldintzak berrikusten ahalko ditu, eta, behar denean, egokitu, baldin eta teknika erabilgarri onenetan dauden aurrerapenek ahalbidetzen badute emisioak nabarmen murriztea, eta, betiere, jarduera nagusiaren gainean teknika erabilgarri onenei buruzko ondorioak argitaratu eta gehienez ere lau urtera, Kutsaduraren Prebentzio eta Kontrol Integratuei buruzko Legearen testu bateginaren (abenduaren 16ko 1/2016 Legegintzako Errege Dekretuaren bidez onetsia) 26. artikuluarekin bat.\nZortzigarrena.–Instalazioa edonola ere aldatzeko, titularrak aldez aurretik jakinarazi beharko du. Arrazoiak emanda adierazi beharko du aldaketa funtsezkoa, nabarmena edo garrantzirik gabea den, Ingurumena Babesteko Esku-hartzeari buruzko martxoaren 22ko 4/2005 Foru Legea garatzen duen Erregelamenduaren 24. artikuluan xedatutakoarekin bat. Halaber, Ingurumen Ebaluazioari buruzko abenduaren 9ko 21/2013 Legearen 7.1.c eta 7.2.c artikuluetan xedatutakoa aplikatu beharko da; hau da, instalazioaren aldaketari ingurumen ebaluaziorako prozedura arrunta edo sinplifikatua ezartzen ahalko zaio, kasuaren arabera.\nBederatzigarrena.–Instalazioan handitutako zatia funtzionamenduan hasi baino lehen, titularrak martxan jartzearen gaineko erantzukizunpeko adierazpen bat aurkeztu beharko du Landa Garapeneko eta Ingurumeneko Departamentuan, Landa Garapeneko eta Ingurumeneko kontseilariaren abenduaren 23ko 448/2014 Foru Aginduaren 16. artikuluan xedatutakoarekin bat.\nHamargarrena.–Martxan jartzearen gaineko erantzukizunpeko adierazpenarekin batera, titularrak honako agiri hauek aurkeztu beharko ditu:\nJarduketa plan bat, non deskribatuko baita zer neurri hartuko diren ingurumenean eragina izan dezaketen ohiz kanpoko ustiatze baldintzak gertatzen direnean.\nEbazpen honen VIII. eranskinean ezarritako hirigintza-baldintzak betetzen direla frogatzen duen dokumentazioa.\nTitularraren adierazpen bat, non konpromisoa hartuko baitu lurzorua jatorrizko egoerara lehengoratzeko gehienez ere bost urteko epean, baimendutako jarduera bertan behera uzten bada.\nInstalazioan ingurumena kudeatzeko ezarrita dagoen sistema.\nLaburpen bat, memoria eta dokumentu grafikoak bilduko dituena, frogatzeko gauzatu direla proiektu osorako (gauzatutako zatia eta handitzeko baimendutako zatia) aurreikusitako landaketak.\nHamaikagarrena.–Ingurumen baimen integratu honetan ezarritako baldintzak aplikatzen hasiko dira titularrak handitzeko proiektua gauzatu dela adierazten duen erantzukizunpeko adierazpena aurkezten duen egunean, edo, betiere, aldaketa martxan jartzen den egunean. Bien bitartean, indarrean dagoen ingurumen baimen integratuan ezarritako baldintzak aplikatuko dira.\nHamabigarrena.–Ebazpen honetan jasotzen diren baldintzak ez betetzeak berekin dakar ingurumeneko diziplina neurriak hartzea, hain zuzen ere, Kutsaduraren Prebentzio eta Kontrol Integratuaren Legearen testu bateginaren (abenduaren 16ko 1/2016 Legegintzako Errege Dekretuaren bidez onetsia) IV. tituluan jasotakoak, ezertan galarazi gabe sektoreko legerian ezarritakoa, aplikagarri izaten segituko baitu, eta, horren osagarri, Ingurumena Babesteko Esku-hartzeari buruzko martxoaren 22ko 4/2005 Foru Legearen VI. tituluan ezarritako zehapen araubidean jasotakoak.\nHamahirugarrena.–Ebazpen hau Nafarroako Aldizkari Ofizialean argitaratzea.\nHamalaugarrena.–Ebazpen honek ez du administrazio bidea amaitzen, eta espedientean interesa dutenek, administrazio publikoek izan ezik, gora jotzeko errekurtsoa jar dezakete, Landa Garapeneko eta Ingurumeneko kontseilariari zuzendua, hilabeteko epean. Administrazio publikoek administrazioarekiko auzi-errekurtsoa jar dezakete, Nafarroako Justizia Auzitegi Nagusiko Administrazioarekiko Auzien Salari zuzendua, bi hilabeteko epean. Horrek ez du galarazten Nafarroako Gobernuari aurretiazko errekerimendua egin ahal izatea, Administrazioarekiko Auzien Jurisdikzioa arautzen duen uztailaren 13ko 29/1998 Legearen 44. artikuluan ezarritako moduan eta epean. Epeak ebazpen hau jakinarazi eta biharamunetik aurrera kontatuko dira.\nHamabosgarrena.–Ebazpen hau igortzea, behar diren ondorioak izan ditzan, Agropecuaria San Fermín SLUra, Murillo el Cuendeko Udalera, Greenpeacera, Abeltzaintza Zerbitzura, Lurralde eta Paisaia Zerbitzura, Ingurumena Zaintzeko Zerbitzura eta Ekonomia Zirkularraren eta Klima Aldaketaren Zerbitzura.\nIruñean, 2020ko martxoaren 18an.–Ingurumeneko zuzendari nagusia, Pablo Muñoz Trigo.\nIragarkiaren kodea: F2004172


Mintzanet: euskara munduko edozein txokotatik eta uneoro | Etxepare Euskal Institutua\nMintzanet: euskara munduko edozein txokotatik eta uneoro\nOraindik ez duzu Mintzanet ezagutzen? Munduko edozein txokotatik eta edozein unetan euskaraz hitz egiteko aukera ematen duen proposamena da, Maramara* taldeak sortutakoa. Sareko plataformari esker,online bidezko elkarrizketak burutzeko aukera dago, aukeratutako orduan eta edozein gairen inguruan.\nBi protagonista nagusi ditu egitasmoak: bidelaria eta bidelaguna. Lehenengoak bere euskara maila hobetu nahi duen norbanakoa da, ahozkotasuna lantzeko gogoa duena. Bidelaguna, aldiz, euskara ondo menperatzen duen banakoa da, eta laguntza eskaintzen dio euskal hizkuntza praktikatu nahi duenari.\nBien erdian, sareko Mintzanet dago, bere web guneko plataformaren bidez zein Skype bidez elkarrizketak kudeatzeko. Esaterako, Etxepare Euskal Institutuko irakurletzetako ikasleek euskal sortzaileekin hitz egiteko aukera dute “Euskal Sortzaileak Sarean” programaren bitartez, Mintzanet baliatzen duena elkarrizketak burutzeko.\nMaramara* taldea enpresak kudeatzen du, eta Eusko Jaurlaritzaren, Gipuzkoako Foru Aldundiaren eta Donostiako Udalaren laguntza jaso du.


2016: boluntarioen ekarpenetan errekorra - Azpitituluak euskaraz\nLuistxo (Azpitituluak.com) ¦ 2016-12-31 ¦ 10:32 ¦\nTartean, iazko kontua eta aurtengoa konparatzen baditugu, ikusiko dugu, pelikula osoen kontua jaitsi egin dela (700etik 550era!!), baina lasai: hori izan da kalitate txarreko X.A.renak erretiratu ditugulako izan da. 300 film inguru kendu genituen katalogo nagusitik, eta geratzen direnak hor daude oraingoz (nahiz eta litekeena den hortik ere desagertuko direla, ñabardura tekniko batzuk konpontzen ditugunean).\nBaliteke hainbeste material publiko iristerakoan, boluntarioak “erlaxatzea” eta ez hainbeste ekarpen egitea 2016an bezala. Hipotesi bat da. Nola Plus Hitzarmenekoak berri samarrak izatea espero dugun (2014-2015 urteetekoak edo), eska diezaiokegu boluntarioei zinearen lehenagoko historiari begiratzeko, han ere euskaratzeko hainbat film eder baitaude. Helburutzat jarri nahi nuke, 2017 urte amaierarako, 150 film gehiago gehitzea gure datubasera, eta horrela, bi urtean X.A.rekin geneukan 700 filmen kopurua berreskuratuko dugu,


Che Guevara eta Angiozar, lotuta - Debagoiena - Goiena.eus\nChe Guevara eta Angiozar, lotuta\nJulen Iriondo 2016-10-21 15:20\nIraultzaile argentinarraren arbasoetako bat Zabaleta Azpikoa baserritik irten zen XVIII. mendean. Ameriketara joan eta zuhaitz genealogikoan aurrera eginda han ageri da komandantea. Ernestoren anaia Juan Martin jatorrira itzuli da berriki, ETBren eskutik.\n"Jakitea bere arbasoak, bere aurrekoak, non eta ni bizi naizen baserrian jaio zirela! Pozik hartzeko gauza izan zen". Angiozarko Zabaleta Azpikoa baserriko Juan Mari Alberdiren berbak dira. Zabaletatarren ostean beste zenbait jabe ere izan eta gero, azken belaunaldietan alberditarrena da etxea. Che Guevararekin (Argentina, 1928-Bolivia, 1967) odol loturarik ez, baina haren arbasoetako bat gaur egun eurena den etxean jaio zela jakitea harriduraz eta "izugarrizko ilusioz" hartu zuten berak eta Mariasun Oianguren emazteak –eta gainerako senideek–.\nETBren Origen saioari esker jakin ahal izan zuten honen guztiaren berri. Ernesto Che Guevararen jatorri euskalduna hartu zuen aztergai programak, eta haren anaia gazteena gonbidatu Euskal Herrira. Ez da Zabaleta guevaratarren euskal jatorriko abizen bakarra; Guevara bera, noski, eta Llosa ere bai. Arabako herrira eraman zuten Juan Martin, baita Zierbenara ere –amaren bigarren abizen Llosari segika–, eta, nola ez, alberdi-oiangurendarren Angiozarko baserrira.\nBeharrak eraginda Ameriketara\nArazo ekonomikoak tarteko, 1707an utzi zuten zabaletatarrek Angiozarko baserria. Francisco Antonio Zabaletak ameriketara alde egin zuen. Haren berri bazuten guevaratarren etxean, eta ETBren saiorako egindako aurre-lanketan, Gipuzkoako Protokoloen Artxiboan, Oñatin, topatu zuten Francisco Antonioren eta haren familiakoen gaineko informazioa. Dokumentuak aztertuta, baieztatu ahal izan zuten guevaratarren arbaso hura zela Angiozarko baserriko bera. Francisco Antonioren ahaide Domingoren testamentua, horren adibide; horrela dio pasarteetako batean –beheko argazkian nabarmenduta–: ... Sepan cuantos esta escritura de testamento y última voluntad vieren, cómo yo, Domingo de Zabaleta, dueño de la casa y solar de Zabaleta de Abajo...\nMartxoan egin zuten saioaren grabaketa –aurreko astean eman zuten–. Kameraz kanpo, nahi beste ezin izan zuten Juan Martinekin jardun: "Gizon oso jatorra ikusi genuen". Eta gonbidapena egin zioten, nahi duenean itzultzeko: "Esan genion hemen baduela etxe bat". Bere arbasoetako batena izan zen etxea; eta nork daki etxeak berak ez ote dituen bertakoak, bai lehen eta bai orainago, iraultzara bideratu edo harekin lotu. Orain ia 40 urte, halaxe, Iraultza, deitu baitzuten Juan Marik eta Mariasunek euren seme-alabetako bat.


Untzueta Nafar Gaztelua 2021 - - Aiaraldea.eus\nIñaki Aierdi Rosado\nUntzueta Nafar Gaztelua 2021\nIñaki Aierdi Rosado 2021-05-21 14:52\nEkitaldia egingo dute bihar Untzuetan.\nGure memoria historikoa berreskuratu, kontzientziak pixka bat astindu eta isilpean dagoen eta eskola edo ikastoletan irakasten ez digutena eta baita gure ondare historikoa balorean jartzeko asmoarekin, Orozkon dagoen Untzueta mendiaren inguruko herrietako (Orozko, Arakaldo, Arrankudiaga-Zollo, Zeberio, Ugao eta gaur egun Laudio) lagun talde bat (ez adituak) 2013. urtean lanean hasi ginen, eta horrela osatu zen Untzueta Nafar Gaztelua lantalde zabal eta parte-hartzailea eta Nafarroa Bizirik taldearekin harremanetan jarri ginen elkarlan emankorra burutuz.\nIzan ere, orain dela mila urte inguru, XI. mendean Nafarroako Erresuma indartsua zen garaietan, gaztelu bat eraiki zen Untzueta mendiaren tontorrean. Ondorengo mendeetan, betekizun garrantzitsua izan zuen gazteluak eta bertan izandako gertaerek eragin handia izan zuten Euskal Herriko historian, eta nola ez, inguruko herrietan. Gertakizun haiek hain zuzen ere, eskualdean gaur egunerarte iraun duten mitologiari lotutako kontakizun zaharren oinarrian daude.\nTaldearen zereginen artean, informazioa eta dokumentazioa bildu, landu eta herritarrei bideratzeko eran jarri genuen. 2014. urtean herri desberdinetan Nafarroako Erresumari eta Untzuetako gazteluari buruzko hitzaldiak antolatu genituen, hitzaldi hauetara 200 pertsona inguru hurbildu zirelarik. Erakusketa bat ere osatu genuen herriz-herri eramateko, gazteluaren eta bertan erabilitako guda tresnen maketeki eta informazio panelekin. Eskoletan ere erakusketak eta umeentzat hitzalditxo batzuk antolatu ziren.\nEkitaldi nagusi bezala 2014. apirilean nafar gaztelua bertan izan zela adierazten duen metalezko mugarria jarri genuen Untzuetako tontorrean (Untzuetako nafar gazteluari buruzko oinarrizko informazioa grabatuta duen burdinezko plantxa) eta bertara 150 pertsona inguru batu ziren, gero herri bazkaria Arrankudiagan ospatu zelarik.\nGeroztik, urtero Untzuetan ekitaldiak antolatu ditugu eta bazkariekin jarraitu dugu baina pandemia dela eta pasa den urtean ez genuen aukerarik izan ezer ere ez egiteko eta aurten maiatzaren 22an ekitaldia egingo dugu etorri nahi duten guztiekin batera.


Zur eta lur utziko zaituzte inon den futbol-zelai ezagunenetako eta estimatuenetako baten irudi bikain hauek; San Mames estadioaren argazkiek, alegia.\nEz da lehenbiziko aldea San Mames zelaiaren argazki onenetako batzuk hona ekartzen dituguna. Izan ere, merezi du horrenbeste Bilboko txoko horrek.\nArgazki onenen artean daude, noski, San Mames argiztatuarenak eta Instagramen aurkituko dituzun futbol-katedralaren guztiak.\nEgia esan, ez da lan zaila estadio horren argazki ikusgarriak aurkitzea, edo lehenbizikoz hura ikustean harrituta uzten ez dutenak.\nBeharbada hainbeste sari jaso dituen estadioaren arkitekturagatik izango da, edo San Mamesen historiagatik; nolanahi dela ere, hara inguratu nahi baduzu, komeni zaizu jakitea non egin San Mames estadioaren argazkirik onenak.\nNon atera San Mames estadioaren argazkirik onenak\n1. San Mamesera inguratzen bazara, nahitaez atera behar duzu argazki bat estadioaren aurrean, zabaldegian. Han daude San Mamesen sarrera loriatsua eta pantaila erraldoia.\n2. Estadioaren arkitekturak ere merezi du argazkirik, batez ere hain berezia den fatxadak, zeina erdigardena eta iragazkorra baita. Multzo arkitektoniko ikusgarria da, hiriari eta inguruneari estu lotua.\n3. Barruko aldea. San Mamesen argazki onenetako bat, noski, haren barruko aldean egin dezakezu. Horretarako, baina, ez duzu zertan partida-egun batean bertaratu. Estadioko kafetegi, jatetxe edo ekitaldi-aretoren batetik egin ditzakezu haren barrualdearen argazki ederrak.\n4. Argazki panoramiko klasikoa. Bilbotarrak ohituta daude bisitariak San Mamesen argazki panoramikoak ateratzen ikustera. Argazki hori egiteko, aski duzu Euskalduna zubia zeharkatzea, itsasadarraren beste aldetik miresteko estadioaren handitasuna.\nBada hartu argazki-kamera edo mugikorra, eta ekin estadio paregabe horri argazkiak ateratzeari.\nSan Mames eta bere arkitektura: estadio handia


EL RINCON DEL QUEJICA / KEXONTZIARENA: URKAMENDIAN\nKexu ari zen aspaldi Pedro Juan Gutierrez idazle kubatarra literaturaren amaieraren kontura. Habanako Trilogia Zikinaren egilearen aburuz, zuzentasun politikoak egiazko literaturaren iraupena kolokan jartzen du. Honen adibide Wendy Guerra idazle kubatarrari suertatutakoa: Espainiako argitaletxe handi batek Negra izeneko nobela baztertu zuen liburuari ustezko arrazakeria kutsu bat zeriolakoan, izenburutik hasita. Ez zen egia, noski, guztiz kontrakoa baizik: Negra kubatar belztasunaren aldarrikapen eder eta sakon bat da, duda izpirik gabe. Izan ere, Guerraren liburuak Kubako beltzen kulturaren hainbat alderdi jorratzen ditu, besteak beste, afrokubatar santeria zein kubatar gizartean gaur egun ere pil-pilean dauden beltz eta zurien arteko tirabirak. Argitaletxekoek bazekiten hori guzti hori, noski; baina, ez zuten argitaratu gura euren balizko publikoaren beldur, ondo asko baitakite gure garaiotan literalitatea nagusitzen ari dela ezari-ezarian; hau da, gauzak hitzez hitz ulertzeko joera zabala omen dagoela, esanahi bikoitz, irudizko, ironikoari edo probokazio hutsari tarterik utzi gabe.\nBestela esanda, puritanismo berri bat nagusitu da. Izan ere, Pedro Juan Gutierrezek ederto gogoratzen digunez, Flaubertek berak 1857an Madame Bovary-ren erruz egundoko erasoak pairatu behar izan zituen, orduko moral kontserbadore nagusiaren oinarriak suntsitzen zituelakoan. Gaur egun ere antzeko zerbait suertatzen ari da zenbait idazlek ustez nagusi diren pentsamoldeak edo aurreiritziak nola edo hala kritikatu edo, are okerragorik, hauen kontura trufaka egiten duenean. Ez du barkaziorik izango, ez behintzat, sare sozialen aldetik, hau da, koldar zein ergelen aterperik handiena eta batik bat zuzentasun politikoaren zaindarien pulpiturik altuena denetik.\nBadago, beti egon da, gainontzekoen iritziak zein jokabideak garaian garaiko ortodoxiatik epaitzeko gehiengo ahobero eta egoskor bat ñabardurak zinez gorrotatzen dituena, ulertzen ez dituelako. Badago buru gaizto mordoa ere, ez ulertuarena egin nahiago duena. Behiala puritanoak plazan saiatzen ziren haiek bezala pentsatzen ez zutenak garrasika, biraoka, harrika, kikiltzen. Gaur egun, berriz, sare sozialak urkamendi dituzte. Zoritxarrez, Interneteko talibanen plaza sekula baino zabalagoa da, hau da, euren gorrotozko mezua inoiz baino arinago hedatzen da ia-ia bazter eta txoko guztietara. Okerrena, aldiz, ez da puritanoen gaitzespenak lortzen duen hedapena, inpunitatea baizik, sare sozialetan ez baitago lekurik eztabaida lasaietarako, argudio zein ideien elkartruke gizalegetsurako. Sare sozialetan, Erdi Aroko plazetan bezala, liskarra da legea. Sare sozialetan matxista zikin bat zarela leporatuko dizute XX. ko idazle handien zerrenda batean emakumezkorik sartu ez duzulako, zerrenda hori egiteko zergatiak aditzeke. Zertarako? Ez zaizkie inporta, ez dituzte ezinbesteko, zuk bekatu egin duzu, antigoaleko herejeen gisa, gaur eta atzoko inkisidoreek eskegiko dizuten sanbenitoa merezi izango duzu, alegia.\nGauzak horrela, nola harritu argitaletxe handiek egiazko literatura etengabe baztertu izanaz. Egiazko literaturak gehiengoen ustezko adostasun moralak zein pentsamolde nagusiak gogotik jipoitzeko joera bizia du. Egiazko literaturak gizartearen kontraesanak agerian uztea atsegin du. Egiazko literaturak esanahi bikoak, ironia eta, batez ere, probokazioa maite ditu; hain zuzen ere munduan izandako puritano guztiek gorrotoen dutena.\nHala eta guztiz ere, argitaletxe handiek egungo puritanoak inoiz baino arriskutsuagoak direla dakite, inoiz baino oihartzun handiagoa baitute, inoiz baino errazago eta arinago sumintzen baitira, inoiz baino kalte handiagoa egin baitezakete. Horrenbestez, gaur egun Bukowskik, Celinek, Sadeko Markesak edo Reinaldo Arenasek euren liburuak argitaratzeko oso aukera gutxi lituzkete, baita Patria bezalako liburuak idazten ez dituzten euskal idazleek ere; edizioa ezer baino lehen negozioa baitzaie argitaletxe handiei.\nPublicado por Txema Arinas en 3:15


“Saltoki txikiak gara herriei bizitza ematen diegunak” - - Aiaraldea.eus\n“Saltoki txikiak gara herriei bizitza ematen diegunak”\nAiarako Kuadrilla 2020-10-21 06:55\nALBERTO OTEGUI IBARROLAk arraindegia du Amurrion. “Dendatik etxera” dinamikan parte hartuko du, beste hainbat saltokirekin batera.\nZergatik da garrantzitsua tokiko merkataritza sustatzea?\nNik uste dut tokiko merkataritza ez dela garrantzitsua, funtsezkoa baizik. Inork imajinatzen ez duen ahalegina egiten dugu. Saltoki handien aurkako borroka egunero ematen denez, handiak eskaintzen ez dituen edo desberdinak diren zerbitzuak bilatu behar dira. Orain, adibidez, etxez etxe doan banatzen dugu, urtean zehar hainbat zozketa egiten ditugu, eta abar.\nZer du tokiko merkataritzak saltoki handiek ez dutena?\nGauza asko. Ematen dugun tratu pertsonaletik hasita. Saltoki txikietan denak gara lagunak. Produktuen kalitateak ere ez du zerikusirik. Tripa gauza askorekin engainatzen da, baina ahoa ez (barreak). Eta bi adibide besterik ez dira, denbora luzez egon ahalko ginateke horri buruz hitz egiten.\nPandemiaren hilabeteak gogorrak izan ziren. Zaila izaten jarraitzen du, ez baitugu ahaztu behar ez dela amaitu. Adibidez, jendea etxetik atera gabe egon zen hilabete horietan. Beldur ginen, egia esan, erratzearen eta gure jendea behar bezala ez zaintzearen beldur, gauza berria zen guztiontzat. Era berean, etxez etxe banatzen hasi ginen goizetan (nire kasuan, bi egun salbu, arratsaldeetan egiten jarraitzen dugu), adinekoak babestuta egon zitezen eta, ahal zen neurrian, seme-alabak ere lasaixeago egon zitezen. Gaur zuregatik eta bihar niregatik. Saltoki txikiak amaitzen badira, lanpostuak ez ezik, kaleak ere itzaltzen dira eta dena itxita ikustea oso tristea da.\nZer esango zenieke herritarrei "Dendatik etxera" dinamikan parte hartzera anima daitezen?\nBehin bakarrik bada ere, froga dezatela. Oso pozik geratuko dira, eta ziur errepikatzen dutela. Nik badaukat errepikatzen ari den jendea, eta zerbaitegatik izango da. Egia esan, ideia ederra da, adineko jendearentzat edota lanagatik saltokira gerturatu ezin den jendearentzat batez ere.


Txerri askoren zoritxarrerako, hemen dira San Martinak - Aiaraldea.eus\nTxerri askoren zoritxarrerako, hemen dira San Martinak\nGarazi Abrisketa 2010-11-10 00:55 Arrankudiaga-Zollo\nGaur iluntze partean emango zaie hasiera Zolloko jaiei bolandera eta kanpai doinuen artean. Plaza, frontoi eta eliz portale inguruak jai giroz jantziko dira bihartik domekara arte.\nOstegunean, San Martin egunean, Zollora gerturatuko den jendeak, urdinez jantzi berri den frontoian, esku pilota partiduak ikusteko aukera edukiko du eguerdiko 12:30tatik aurrera. Lehenengo umeek jokatuko dute eta gero nagusiek. Berasaluze IX (Berriz) eta Dani Arkotxa (Zollo), Erauzkin (Lemoa) eta Galarza VIren (Lemoa) kontra lehiatuko dira. Bien bitartean Bidebieta trikitixak giroa alaituko du urtero lez. Hala ere San Martinetako ohiturarik zaharrenetarikoa iluntzeko 19:30tan helduko da: Txarrikia. Zollora gosetuta datorren oro etxean egindako ogia eta txerrikia dastatu ahal izango ditu. Goikiriko pandereterek ere erritmoa jarriko diote gauari Bidebieta trikitixarekin batera.\n“Artxila mortxila” hitz magikoek umeez beteko dute frontoia. Eguerdiko 12:00etan agertokira igoko baita Txan Magoa.\nBaina magiak ez ditu aizkorak zorroztuko, hori iluntzeko 20:00etan egongo diren aizkolarien lana izango delako. Aritz Irazabal (Ugao) eta Gaizka Lopez (Laudio), Mikel Ussia (Laudio) eta Unai Aldaperen (Dima) aurka arituko dira.\nItxaropen Zikiña, Herrikadak eta Ze Esatek! taldeen kontzertuek doinua jarriko diote gauari eta amaitzeko erromeria egongo da Amaiur taldearekin.\nLarunbatean, pasa den urtean bezala, autobus zerbitzua egongo da. Ugaoko geltokitik 19:30etik 22:30era aterako dira ordu erdiro igotzeko, eta jaisteko 02:30etik 5:30 arte Zollotik.\nErantzunak: 4 (mozollo, Mima mimatia , Garazi, Gazte bat)\nGazte bat 2010-11-10 14:27 Erantzuna | #1\nGarazi 2010-11-10 14:30 Erantzuna | #2\nMima mimatia 2010-11-10 15:58 Erantzuna | #3\nmozollo 2010-11-11 12:16 Erantzuna | #4


Manot - Wikipedia, entziklopedia askea.\nCanton of Confolens-Nord (en)\n45° 56′ 34″ N, 0° 38′ 15″ E / 45.9428°N,0.6375°E / 45.9428; 0.6375Koordenatuak: 45° 56′ 34″ N, 0° 38′ 15″ E / 45.9428°N,0.6375°E / 45.9428; 0.6375\nAmbernac, Ansac-sur-Vienne, Chirac, Exideuil-sur-Vienne, Roumazières-Loubert, La Péruse, Saint-Maurice-des-Lions eta Terres-de-Haute-Charente (en)\n550 (2017ko urtarrilaren 1a)\n285 (%51.8) 265 (%48.2)\nManot Frantziako udalerria da, Charente departamenduan dagoena, Poitou-Charentes eskualdean. 2013an 604 biztanle zituen.\n2007an Manot udalerrian erroldatutako biztanleak 591 ziren. Familiak 232 ziren, horien artean 60 pertsona bakarrekoak ziren (24 bakarrik bizi ziren gizonak eta 36 bakarrik bizi ziren emakumeak), 80 seme-alabarik gabeko familiak ziren, 72 seme-alabak dituzten bikoteak ziren eta 20 seme-alabak dituzten guraso-bakarreko familiak ziren.\n2007an 390 etxebizitza zeuden, 239 familiaren etxebizitza nagusia ziren, 86 bigarren erresidentzia ziren eta 65 hutsik zeuden. 384 etxeak ziren eta 6 apartamentuak ziren. 239 etxebizitza nagusietatik 188 bere jabearen bizilekua ziren, 44 alokairuan okupaturik zeuden eta 7 doan lagata zeuden; 1ek gela bat zuen, 11 etxek bi zituzten, 33 etxek hiru zituzten, 81 etxek lau zituzten eta 113 etxek bost zituzten. 181 etxek euren parking plaza propioa zuten azpian. 99 etxetan ibilgailu bat zegoen eta 114 etxetan bat baino gehiago zituzten.\nManot udalerriko biztanleria-piramidea 2009an .\n2007an lan egiteko adina zuten pertsonak 363 ziren, horien artean 240 aktiboak ziren eta 123 inaktiboak ziren. 240 pertsona aktiboetatik 206 lanean zeuden (115 gizon eta 91 emakume) eta 34 langabezian zeuden (17 gizon eta 17 emakume). 123 pertsona inaktiboetatik 35 erretiraturik zeuden, 28 ikasten zeuden eta 60 "bestelako inaktibo" gisa sailkaturik zeuden.\n2009an Manot udalerrian 238 unitate fiskal zeuden, 560,5 pertsonek osaturik. Pertsona bakoitzeko diru-sarrera fiskalaren mediana urteko 13.417 euro zen.\n2007an zeuden 15 komertzioetatik, 1 erauzte enpresa zen, 2 bestelako produktu industrialen fabrikazioko enpresak ziren, 3 eraikuntza enpresak ziren, 3 ibilgailuen saltze eta konpontze enpresak ziren, 2 garraio enpresak ziren, 1 finantziazio enpresa zen, 1 higiezinen enpresa zen, 1 zerbitzu enpresa zen eta 1 «beste zerbitzu jarduera batzuk» multzoan sailkatutako enpresa zen.\n2009an zeuden norbanakoentzako 6 zerbitzu publikoetatik, 1 ibilgailuen konpontzeko eta nekazaritza tresnetako lantokia zen, 1 igeltseroa, 1 zurgina, 1 iturgina, 1 eraikuntza enpresa eta 1 higiezinen agentzia.\n2000. urtean Manot udalerrian 36 nekazaritza-ustiategi zeuden, 636 hektarea erabiltzen.\nChirac (3,5 km)\nAnsac-sur-Vienne (5,6 km)\nSaint-Maurice-des-Lions (5,6 km)\nExideuil (6,9 km)\nLa Péruse (7,6 km)\nRoumazières-Loubert (7,7 km)\nChabrac (7,9 km)\nBNF: 152486447 (data)\nOrriaren azken aldaketa: 6 abendua 2020, 22:22.


Adimen osasuna: inguruko haur eta nerabeei ematen die arreta | Consumer\nUNICEFek haurren eta nerabeen osasun mentala zaintzeko deia egin du, eta pandemiaren bidez gehien ikusten den errealitate horren inguruan dagoen isiltasuna hautsi du\narabera: Osteguna, 2021eko urriaren 21a\nGehien maite ditugun pertsonekiko beldurrez, larritasunez, ahultasunez edo sentimenduz argi eta garbi hitz egitea, modu irekian eta aktiboki partekatzea eta entzutea, behar dugunean laguntza eskatzea… Eguneroko keinu errazak dira, eta askotan ez diegu merezi duten arreta eskaintzen. Baina egin behar dugu. Artikulu honetan, UNICEFek haurren eta nerabeen osasun mentala zaintzeko eta koidaren krisiaren ondoren ikusarazi eta handitu den errealitate baten inguruko isiltasuna hausteko deia egiten du.\nAdimen osasuna, haurrak eta nerabeak\nOsasun mentala gizarte osoak gainditu gabeko irakasgaia da. UNICEFen (“Haurren Munduko Egoera 2021”) txostenak berresten du hori. Nire buruan: haurtzaroko osasun mentala sustatu, babestu eta zaintzea”), osasun mentalari dagokionez egoera gris bat islatzen duten datuekin: mundu osoan 10 eta 19 urte bitarteko zazpi nerabetik batek baino gehiagok buruko osasun arazo bat du, eta urtero ia 46.000 nerabek beren buruaz beste egiten dute. Hori da bost heriotza-arrazoi nagusietako bat adin-talde horrentzat.\nOraindik oso presente dago osasun mentaleko arazoei lotutako estigma, nahiz eta ikusten den haurrak eta nerabeak gero eta argiago hitz egiten ari direla nola sentitzen diren eta zer behar dituzten. Osasun mentala osasun fisikoaren parte integrala da; ezin dugu bestela hartu. Bai herrialde aberatsetan, bai pobreetan, ez da behar adina ahalegin egin arazo hori ulertzeko eta horretan inbertitzeko, nahiz eta funtsezko zeregina duen haur guztien potentzialerako.\nGizarte osasuntsuak eraikitzeko, osasun mentalari lotutako nahasteak, hala nola arreta-defizitak eta hiperaktibitateak eragindako nahasmendua (TDAH), antsietatea, autismoa, nahasmendu bipolarra, portaeraren nahasmendua, depresioa, elikadura-nahasteak, adimen-urritasuna edo eskizofrenia, osasun fisikoa (oinarrizko zaintiratuak edo bizkarreko minak), egungo tabua normaliza dezagun:\nGurasoen eta zaintzaileen buru-osasuna babestea.\nEskolek osasun mentala babesten dutela bermatzea, kalitatezko zerbitzuen eta harreman positiboen bidez, eta haien rola indartzea.\nOsasun mentaleko arazoen inguruko isiltasuna haustea, estigmari aurre egitea, osasun mentalaren ulermen hobea sustatzea eta haurren eta gazteen esperientziak aintzat hartzea.\nOngizate emozionala gure burua eta gorputza zainduz lortzen da. Gure buruan eta inguruan ditugun haur eta nerabeen buruan dagoena entzuten. Zer moduz zaude? galdetzen dizutenean, utzi pilotu automatikoa etxean, eta hitz egin zure buruan dagoenaz. Norbaiti galdetzen diozunean, zer moduz zaude? entzun, baina entzun ondo. Pertsona batzuk SOS bat botatzen ari zaizkigu eta ez ditugu entzuten. Gure buruan dagoenaz hitz egiteak indartsuago egiten gaituelako.\nHaurren eta nerabeen osasun mentala kove ondoko aldian\n19. hezkidetzak haurren eta gazteen osasun mentalean eta ongizate emozionalean duen eragina urte askoan luza liteke. Gaixotasun horren aurretik ere, haurtzaroan eta gaztaroan osasun mentaleko arazoak izaten ziren, arazo horiek konpontzeko behar ziren inbertsioak egin gabe. Azken 18 hilabeteak oso luzeak izan dira, bereziki haurrentzat; egoera estresagarri, traumatiko eta mingarrien eraginpean egon dira, eta egoten jarraitzen dute; konfinamenduez gain, gizarte-distantziak, familiakoekiko eta maite dituztenekiko urruntze fisikoa, bizitako ziurgabetasuna, senideen galera…\n19. COVIDak eragindako krisiak larriagotu egiten du, prebentzio- eta tratamendu-neurriak berma badaitezke eta, hala, osasun mentalaren eta laguntza psikosozialaren sistema indartu egiten bada. Buru-osasunak zeharkako ardatza izan behar du krisi honi erantzuteko eta hura berreskuratzeko politiketan. Orain, inoiz baino gehiago, gizarteko eragile guztiok jabetu behar dugu buru-osasunaren eta horrek epe ertain eta luzean dituen ondorioen arteko harreman garrantzitsuaz.\nUNICEFek eta Gallupek egindako nazioarteko inkesta baten arabera, Espainian 15 eta 24 urte bitarteko gazteen %58,3k onartzen dute kezkatuta, urduri edo antsietate handia dutela “maiz”, eta %36,1ek, “batzuetan”. Gainera, % 11,5ek dio deprimituta daudela edo interes gutxi dutela gauzak “maiz” egiteko, eta % 68,2k, “batzuetan”. Gutxienez, zazpi haurretik batek izan du zuzeneko eragina mundu osoko konfinamenduetan, eta 1.600 milioi haur baino gehiagok izan dute galeraren bat hezkuntzan. Izebergaren muturra izan da pandemia, arazo horiek ikusarazi eta zabaldu dituen klik.\nNeke pandemikoa: estresetik eta depresiotik haserrera eta suminkortasunera\nKonfinamenduaren ondorioak zure seme-alabengan (eta etapa hau elkarrekin nola konpondu)


Artolazabal: 'merkataritza- eta industria-behar berriak izango dituzten aukerak aurkeztuko dira, eta, bertan, gazte-ekintzailetzak espazio handia du' - Berria\nArtolazabal: 'merkataritza- eta industria-behar berriak izango dituzten aukerak ...\nArtolazabal: "merkataritza- eta industria-behar berriak izango dituzten aukerak aurkeztuko dira, eta, bertan, gazte-ekintzailetzak espazio handia du"\nGaztenpresa Fundazioaren balantzearen aurkezpen-ekitaldian parte hartu du\nGaztenpresa fundazioak 2017an 402 enpresaren sorreran lagundu du; 703 lanpostu berri sortu dira\nGaztenpresaren laguntza jasotzen duen pertsona ekintzailearen eredu-profila hauxe da: 38 urteko gizona edo emakumea, goi-mailako ikasketa gabea, zerbitzuen sektorean enpresa-proiektua sustatzen duena\nBeatriz Artolazabal Eusko Jaurlaritzako Enpleguko eta Gizarte Politiketako sailburuaren iritziz "Euskadin gazteentzat egongo diren aukerak, asteon enpresa-erakundeek zehaztu bezala, asko izango dira. Eusko Jaurlaritzan baldintza horiek sortzen laguntzen dugu, eta, bereziki, gazteen enpleguaren aldeko apustu egiten dugu; horretarako, 20.000 gaztek enplegura jo ahal izateko edo beren enpresak sortzeko aukera ematen duten programak garatzen ditugu".\nGaztenpresaren ekintzailetzarako laguntzen sustapenaren balantzea aurkezteko ekitaldia Laboral Kutxak Bilbon duen egoitzan izan da, eta, bertan, Artolazabalek dei egin du "joera ekonomiko positiboa aprobetxatzeko; izan ere, euskal gazteriak proiektu berriei ekiteko aukera dugu aurrean. Gazteria da, hain zuzen, enpresa eta erakundeen lankidetza eta parte-hartze horren bidez merkataritza- eta industria-behar berriak zein diren antzeman behar duena. Hori dela eta, garrantzitsua da laguntzak eta tresnak sortzea, besteak beste, Gaztenpresa".\nArtolazabalek esan du "16 eta 29 urte bitarteko Euskadiko gazteen langabezia-tasak % 15,1 egin duela behera 2017ko azken hiruhilekoan. Horrela, 2014an, gazteen langabezia-tasa % 29,5ekoa zen, 2015ean % 27,9koa, 2016an % 23,7koa eta 2017an, amaieran, % 15,1ekoa. Alegia, lau urtean, langabezia horrek 14,4 puntu egin du behera. Euskadiko gazteriak prestakuntza du, ekimena, eta gizartearekin konprometituta dago, eta, hori dela eta, ekintzailetza hura garatzeko bide bikaina da".\n"Enpleguak eta lan-beharrak aldatzen ari dira, eta zehazki gazteek beteko dituzte beraiek sortzen edo diseinatzen dituzten espazio berriak eta postuak. Eusko Jaurlaritzan Ekintzailetzarako Erakunde arteko Plana garatzen dugu, foru-aldundi eta udalerriekin batera, 2020a izanik jomuga, eta, dagoeneko, lortu ditu datu positiboak", esan du sailburuak.\nBeatriz Artolazabalen hitzen arabera, "alta emandako enpresa- eta autonomo-kopuruak joera positiboa erakusten du azken urteotan, ekonomia suspertu ahala. Proiektu ekintzaile berriek sendotasuna eta biziraupeneko tasa altuak erakusten dituzte. Euskadik ekintzaileak ditu, ekiteko gai direnak: giza kapitalak nagusiki aukeragatik ekiten du eta porroterako beldurra murriztu egiten da".\n"Bereziki emakumeak animatzen ditut ekintzailetzara; izan ere, ibilbide handia dago emakumeen ahalmen ekintzaile guztia aprobetxatzeko. Aukera da ekiteko motibo nagusiena: kasuen % 73,1 da (% 65,6 2014an). Euskadik krisia atzean uzten duen neurrian, beharrizanagatik ekiten duten pertsonen zifrak behera egiten du. Etapa ekonomiko berri honetan, aukera ugari sortuko dira eta gazteek horiek aprobetxatzen jakin behar dute", esan du Artolazabalek.\nGaztenpresa LABORAL Kutxaren Autoenplegurako Fundazioa da. Bere misio nagusia ekintzaileek enplegua sor dezaten bide emateko ekimenak bultzatzea eta ekintzak garatzea da. 2017an, 402 enpresa sortu dira, Gaztenpresaren bitartez; alegia, 703 lanpostu berri sortu dira. 1994an hasi zenetik, Fundazioak 4.910 enpresa abian jartzen lagundu du, eta, horrela, 8.754 enplegu sortu dira.\n2017. urteko jarduera-memoria aurkezteko ekitaldia Bilboko LABORAL Kutxaren lurralde-egoitzan izan da. Xabier Egibar Gaztenpresako presidentea pozik agertu da, enpresak eta lanpostuak sortzeko izan dituzten lorpenengatik, eta Gaztenpresaren alderdi bereizgarri batzuk aipatu ditu: "ikasketa-maila jakina duten pertsonetan zentratzen gara, enplegagarritasunerako zailtasun gehien dutenetan. Hori dela eta, laguntza integrala ematen dugu, ez bakarrik enpresa abian jartzeko, baita gero, etengabeko aholkularitzaren bidez, aldian behin tailerrak eginez eta neurrira eginiko mentoring programaren bidez".\nInmaculada Ramos Gaztenpresako zuzendariak 2017ko memoria aipatu du, eta enpresa-proiektu batek izan behar dituen etapak eta Fundazioak horietako bakoitzean ematen duen laguntza nabarmendu ditu. "Gure ereduak 360º-ko diagnostikoa eta pertsona ekintzailearentzako ibilbide-orri pertsonalizatua ematen du. Hori dela eta, sortzen diren proiektuen iraupen-tasa oso altua da; lau enpresa berri bakoitzetik hiruk aktibo jarraitzen dute hiru urteren ondoren", esan du Fundazioko zuzendariak.


naiz: agenda - Santurtziko Karmenak, txosnetan\nSanturtziko Karmenak, txosnetan\nSanturtziko Karmenak uztailaren 12tik 21era bitartean izango dira, eta Txosna batzordeak egitarau propioa osatu du, herriko jaiak aberasteko helburuarekin.\nMota askotako ekitaldiak biltzen dituen egitaraua osatu dute aurten ere, esate baterako: txotx ibiltaria (12an); VII Bandera Caixabank estropada (14ean); Kantulagun taldea (15ean); Kaos Urbano eta Mafalda taldeen kontzertuak (16an); Eriz Magoa (17an); txupinazoa eta Modus Operandi eta Tremenda Jauria taldeen emanaldiak (18an); igela txapelketa (19an); herri kirolen erakustaldia (20an) eta Sardinoren erreketa (21ean).\nSanturtziko Karmen jaien txosnetako egitarua


Gaiak: Tabakoaren buruhausteak - Euskonews\nGasteizko Olabide Ikastola (Batxilergoko 1.go maila)\nTabakoa Peru eta Ekuatorean sortu zen kristo aurretik 2000. urtean. Amerika kolonizatu orduko, bere erabilera zabalduta zegoen kontinente osoan zehar.Erretzeaz aparte, beste kontsumo mota asko zeuden orduko Hego Amerikan. Erritualetan oso erabilia zen, adibidez. Esate baterako gerlariek guda hasi aurretik aurpegian zehar botatzen zuten. Kultura akzidentalera 1492. urtean iritsi zen, Kolonek Amerika aurkitu zuenean hain zuzen ere. Tabako landarea. Argazkia: mrpbps\nGaur egun tabakoaren kontsumoa oso zabalduta dago, edozein talde sozial eta lekutan. Tabakoa droga legal bakarrenetarikoa da, eta gizartean ezagunak diren efektu negatibo asko ditu. Maiz, adituen aholkuak jarraitu gabe kontsumitzen da, eta honek osasunarentzako kalteak areagotzen ditu.\nTabakoak nerbio sistema zentrala estimulatzen du kontsumitzaileak nahi dituen efektuak lortuz. Izen bereko landaretik ateratzen da, baina jatorrizko landareari alkitrana, karbono monoxidoa, artsenikoa eta nikotina eransten zaie; gutxi gorabehera tabakoak 3000 elementu kimiko ditu erantsita. Nikotina tabako landarearen hostoetan kontzentrazio altuan dagoen alkaloidea da. Oso pozoi indartsua da. Horrez gain, kontzentrazio baxuan estimulatzaile bat da eta tabakoan mendekotasuna sortzen duen eragile nagusia da. Gaur egungo zigarro batek 1 eta 2 miligramo artean izan ohi du. Erretzaileak kea biriketan sartzean gutxi gorabehera 0.8 miligramo irensten ditu.\nTabakoa erre edo murtxikatuz kontsumitzen da eta hau egitean gehienbat lasaitzea eta helduago sentitzea (nerabetasunean) bilatzen da. Tabakoa erregulartasunez kontsumitzean eta menpekotasuna izatean tabakismoa sortzen da. Nikotinak nerbio–sistema zentralean dauka eragina eta honek erretzaileari dependentzia fisiko eta psikologikoa sortzen dizkio; honek abstinentzia sindromea sortzen du eta hori da tabakismo izenez ezagutzen duguna.\nTabakoak hainbat gaixotasun sor ditzake, hala nola minbizia mota ugari. Arnasketa eta bihotzarentzako kaltegarria da, eta haurdunaldian kontsumitzeak kalte handi eta aldaezinak eragin diezazkioke umekiari.Tabakoak kontsumitzaile pasiboak ere kaltetzen ditu, hau da, erretzen ez dutenak baina inguruko norbaiten kea etengabe jasan behar dutenak. Gainera, gaur egungo tabako industria handiek elementu kimiko asko eransten dizkiote tabakoari, zaporetsuago egiteko edota mendekotasun handiagoa sortarazteko. Hala ere, tabako puruak ere kalte aldaezinak eragiten dituela esan beharra dago. Argazkia: Jram23\nGaixotasun hauetatik aparte, tabakoak epe motzerako zenbait efektu ditu, hain larriak ez diren arren. Pertsonaren, kontsumitzeko moduaren eta momentuaren arabera erlaxazioa edota bizkortzea edo suspertzea, odol hodien estutzea eta arnasa hartzeko zailtasunak dira hauetako batzuk.\nGehienbat erretzaile pasiboak babesteko asmoz, Osasunarentzako Erakunde Mundialak tabakoaren aurkako akordio bat sustatu zuen 2005. urtean. Europan Ingalaterra, Alemania, Frantzia?daude akordio horren barnean. Lege hauekin, debekatuta dago leku publikoetan erretzea eta honek gatazka handia sortu du erretzaileen artean. Tabakoa legala den bitartean erretzeko eskubidea dutela aldarrikatzen dute, gobernuek besteenganako errespetuarekin kontra egiten dieten bitartean. 2010. urtean Estatuko tabakoaren aurkako legeak berregingo dira, hauek gogortuz. Datorren urtetik aurrera ezingo da leku publikoetan erre. Orain arte leku publiko handiek erretzaile eta ez erretzaileak banatu behar zituzten.\nNire ustez, tabakoaren aurkako legeak aurrerapauso garrantzitsua dira gizartearentzat. Duela urte gutxi batzuk arte, tabakoa guztiz onartuta zegoen, eragiten dituen kalteak ezagututa ere. Honek, batez ere ez–erretzaileak kaltetzen zituen, ezin baitzuten kerik gabeko leku publiko batean egon. Gaur egungo adindu batzuen osasun arazoak bertatik datoz.\nZenbait kasutan tabakoaren kontsumoa erabaki kontziente bat da, baina hala ere guztiz debekatuta egon beharko litzatekeela uste dut. Nire iritziz, tabakoa legala izateko arrazoi nagusienetakoa, ekonomikoari ekartzen dizkion onurak dira. Tabakoaren zergek izugarrizko dirutza ematen dio urtero gobernuari eta aberastasun maila berdina ekartzen duen zerbait aurkitu arte baimenduta egongo da.\nGaiak: Gaztetxeak eskola\nGaiak: Iparraldea XXI, Ipar Euskal Herria gerturatuz


“Latinamerikar ametsaren” ordua — Eibar.ORG | Eibarko peoria\nHemen zaude: Hasiera / Blogak / Amatiño / “Latinamerikar ametsaren” ordua\n“Latinamerikar ametsaren” ordua\nAmatiño 2010/12/13 12:00\nBaikortasuna eta itxaropena dira Argentinan eratu berri den XX. Gailur Iberoamerikarraren giroa ondoen laburbiltzen duten hitzak. Estatu Buruen biltzar politikoetan hezkuntza, demokrazia eta oreka azpimarratu badira, aldi bereko enpresari-topaketan, berriz, prestakuntza, egonkortasuna eta klase ertainen susperraldia nabarmendu. Hainbat mende eta belaunaldi gatazkatsuren ondotik “Latinamerikar ametsaren” ordua heldu omen da.\nLehen eta behingoz, zenbakiak ezin nabarmenagoak dira. BBVAren datuek aditzera ematen dutenez gero, Latin Amerikaren BPG %5,8 haziko da aurten. Batez besteko honen gainetik geratuko dira Paraguai (11,0), Uruguai (8,8), Peru (8,5), Argentina (8,1) eta Brasil (7,5); maila beretsuan Txile (5,4) eta Mexiko (5,1); beheraxeago Kolonbia (4,0), Ekuador (3,7) zein Bolivia (3,6); eta Venezuela (-1,3) izango da hazkuntza negatiboa izango duen bakarra, aurtengoz baino izango ez den arren.\nEuropan eta Hego Ameriketan nagusi diren giroen arteko aldea nolabait ulertaraztekotan, Europan erronka da zelan goiari eutsi, nola orain arteko lepotik iraun; Hego Ameriketan, aldiz, zelan hazten asmatu, nola aurrerantzako urrats berriak jorratu. Europa atzera begira dagoen zahartzaroan bizi da. Hego Amerika, ostera, etorkizunik besterik ez duen gaztaroan.\nKiko Caballeroren iragarpena\nFenomeno hau ez da ustekabean gertatzen ari. Kiko Caballerok duela urte bi* iragarri zuen Algunas claves para otra mundialización saiakeraren (Txalaparta, 2010) azken kapituluan: “El sueño latinoamericano”: la esperanza en el futuro.\nHaren tesia hamar lerrotan laburbiltzen ausartuko banaiz, kapitalismoa protestantismoaren semea da, liberalismoa iloba eta neoliberalismoa biloba. Familia langile eta ordenatu honek Ipar Europatik Ipar Ameriketara ibilbidea egin zuen eta, hirurehun urteren bueltan, Estatu Batuen gainbeherakadan nahiz Europaren kinka larrian amaituko du.\nArtean, bertatik bertara ez Ilustraziorik, ez Frantziako Iraultzarik eta ez protestantismorik ezagutu ez zituen sistema feudal espainiarraren fruitu da Hego Ameriketako nahaste-borraste gatazkatsu eta zorabiotsua.\nBaina horra non, hobe berandu sekula baino, Hego Ameriketako herri eta kultura guztien elkartasunaren ordua heldu den, nolabaiteko “pactum unionis” hitzarmena, elkarbizikidetzaren gizarte-ituna, beste mundu bat izan daitekeelakoan.: “Latinamerikar ametsaren ordua”.\nAuskalo inoiz gertatuko ote den, gero gerokoak. Baina, hasteko, jario ona dario.\nCristina Fernandez, Argentinako lehendakaria, eta Jose Ignacio Mendiguren**, UIAren (Unión Industrial Argentina) idazkari nagusia. Biak XX. Gailur Iberoamerikarrean izan dira, Mar del Plata hirian.\n* Txalapartaren argitalpena aurtengo azarokoa da, baina lehen edizioa Dominikar Errepublikan argitaratu zen iaz, 2009an. Aurkezpenak, berriz, 2008ko iraileko data darama. Horretara, Kiko Caballeroren saiakerak barrena urte bi ditu.\n** Jose Ignacio Mendiguren, "el vasco Mendiguren", mungiarra da jatorriz, Bruno Mendiguren zenaren semea. Industria ministroa Eduardo Duhalderen gobernuan eta gaur egun guztiz erabakigarria Argentinako enpresa-arloan.


Roblox Hack: Hona hemen nola Roblox kontuak 2022ean hackeatzen diren | la-manette.com\n11 azaroaren 2021 par Claude Henrichon\nJendea ikusi dugu Roblox kontuak eta/edo Roblox kontuen hacker onena nola pirateatu ikertzen. Itxaron, hau benetan egingarria al da? Ba al dago Roblox Robux Hack? Hona hemen Roblox hack eta Roblox kontu hacker buruz jakin behar duzun guztia.\nIrudimena boterean - hori da Roblox-en esentzia. Saioa hasi ondoren, jokalariei blokeak, armak, baliabideak eta tresnak ematen zaizkie, eta zerrekin eraiki nahi duten aukeratu dezakete. Izan MeepCity bezalako rol-jokoak edo Jailbreak kartzelako ihes joko oso ezaguna. Literalki, genero barietate handia dago aukeran.\nRoblox funtsean sortzeko plataforma bat da lineako jokoak 8 urtetik gorako haurrei zuzendutako askorentzako jokalari masiboa. Club Penguin eta bere antzekoak ez bezala, Roblox-ek erabiltzaileei beste jokalariek jolastu ditzaketen jokoak sortzeko aukera ematen die. Oso joko ezaguna da eta horregatik, amaren eta aitaren kreditu-txartela sarbidea ez duten nerabe kopuru handi batek beste jokalari batzuen Roblox kontua hackeatzeko modua bilatu dezake eta, agian, haien Robux-a eskuratzea (hau da, jokoaren moneta).\nIkusi ere: Nola pirateatu Roblox kontu bat\nOrain artikulu honek zer esan nahi duen galdetzen ari zara, benetan Roblox kontuak hackeatzeko modurik ba ote dagoen eta Robux hackea badago? Gaur Roblox Hacking-ari eta Roblox kontuen Hacking-ari buruz jakin behar duzun guztia argituko dugu. Beraz, eseri geldi, hartu kafe bat eta jarraitu irakurtzen.\nIrakurri ere: Zure kontuarekin arazoren bat duzunean laguntza eskatzeko Amazonekin harremanetan jartzeko modurik onenak\nRoblox kontuak hackeatu daitezke?\nBart, gure irakurleetako baten mezu elektroniko bat jaso genuen, amarena hain zuzen. Bere mutilek Roblox jolastea maite dutela esan zigun, baina haien kontuak etengabe pirateatzen dituzte. Norbaitek (agian hacker bat) bere Roblox esperientzia hondatzen ari da bere Robux lapurtuz.\nPenatuta zegoen eta, etsituta, errua Roblox administrazioari jarri zion, hark esan zuen kontuaren segurtasuna ezin zitekeela axola. Orain, bere seme-alaben Roblox kontuak nola pirateatu dituzten galdetzen du. Ba al dago benetan Roblox kontuak hackeatzeko modurik?\nErantzuna ezetz da. Roblox ezin da inola ere pirateatu. Intrusiorik ezingo du zure konturako sarbidea Roblox kontuaren segurtasun-jarraibideak jarraitzen badituzu, besteak beste, zure saio-informazioa, hala nola pasahitzak, beste erabiltzaileei ez zabaltzea eta bi norabideko egiaztapena gaitzea.\nHacker-ek nola pirateatzen dituzten Roblox kontuak\nHacker-ek Roblox kontuetarako sarbidea lortzeko moduetako batzuk phishing edo/edo ingeniaritza soziala eta keylogger softwarea instalatzea dira. Interneten ibiltzen diren hacker gehienek ahaleginak egiten dituzte Roblox kontuak nola hackeatzen ikasteko eta hona hemen nola egiten duten.\nHackeatze saiakerek huts egiten dutenean, ingeniaritza soziala abiarazten da. Informatzen ez dutenentzat, ingeniaritza soziala, funtsean, hackerrek erabiltzaileak engainatzen dituzten metodo bat da, babesa erraz saihesten lagun diezaiekeen informazio sentikorra atzitzeko. Ingeniaritza sozialaren forma bat phishing-a da, eta Roblox kontuak hackeatzeko modurik ohikoena da.\nIrakurri ere: Mac pantaila-argazkiak: zure MacBook pantaila harrapatzeko 4 modu\nZorrotz esanda, phishing-a webgune faltsuak mantentzea edo entitate fidagarri gisa maskaratuta dauden mezu elektroniko faltsuak bidaltzeko ekintza gaiztoa da, pertsonengandik informazio sentikorra (adibidez, pasahitzak eta mezu elektronikoak) erabiltzaile-izenak eskuratzeko. Roblox Robuxes, zalantzarik gabe, oso bilatutako ondasunak dira, eta benetako dirua balio dutenez, diru-sarrera erabilgarririk ez duten jokalari gehienak phishing trikimailu hau jasan dezakete.\nIkusi ere: Nola jokatu Roblox Oculus Quest eta Quest 2-n\n"Get Free Robux Here" testua duen estekan klik egitea guztiz gomendagarria da, eta jolasteko soilik Robux doakoa ematen dizutela dioten jokoak saihestu behar dituzu. Zure erabiltzaile-izena eta pasahitza sartzeko eskatuko dizute autentifikatu ahal izateko, eta erortzen bazara, zure kontura sartzeko eta geratzen zaizun Robux-a lapurtzeko zure saio-kontu kredentzialak erabiliko dituzte.\nTeklak sakatzeak grabatzea\nOraindik existitzen den ziber-mehatxurik zaharrenetako bat teklak sakatzean grabatzea da. Hackerrek askotan erabiltzen dute metodo hau bere eraginkortasuna eta diskrezioa direla eta. Funtsean, keyloggers erabiltzen dute, hau da, atzeko planoan exekutatzeko diseinatutako softwarea, pasahitzak eta bestelako datu sentikorrak lapurtzeko egiten dituzun teklak grabatzen dituzte. Zure sarrerak grabatzen amaitutakoan, datu horiek Interneten "errudunari" bidaltzen dizkiote.\nIrakurri ere: Nola erakutsi ezkutuko fitxategiak eta karpetak Windows 11-n?\nHackerrek hainbat metodo erabiltzen dituzte keyloggers-ek a batean instalatzeko PC, eta hau bere jabeak jakin gabe. Lehenik eta behin, sarritan hirugarrenen guneetatik deskargatutako doako softwarearekin txertatzen dituzte. Ondoren, software kaltegabe gisa mozorrotu eta posta elektronikoz banatzen dute. Azkenik, urrunetik instalatzen dira.\nZure burua babesteko, software ona instalatzea gomendatzen dugu antivirus eta ahalegindu zure programak eguneratuta mantentzen. Saiatu mezu elektroniko susmagarriak ez irekitzen eta, azkenik, saihestu iturri ezezagunetako softwarea deskargatzea.\nBeraz, hackerrek Roblox kontuak hackeatzeko erabiltzen dituzten modu batzuk besterik ez dira. Seguru egoteko, saiatu pasahitz berdinak ez erabiltzen sarean sortzen dituzun kontu guztietan. Gainera, saihestu segurtasun galderei erantzutea eta zure kredentzialak besteekin partekatzea.\nNola pirateatu Roblox kontu bat\nPentsamendu bat "Roblox Hack: Honela pirateatzen dira Roblox kontuak"\n5 Urtarrila 2022 to 21 h 47 min


Akupuntura - Jeiki Fisioterapia\nJeiki Fisioterapian, akupuntura ere erabiltzen dugu, esku-terapiaren lagungarri gisa, giharretako eta hezurretako asaldurak zein linfa- edo nerbio-sistemako asaldurak hobetzeko. Esku-terapiarik behar ez duten beste asaldura batzuk, berriz, akupunturarekin bakarrik tratatzen ditugu\nZertan datza akupuntura?\nTxinatar medikuntza tradizionalaren baliabide bat da akupuntura. Gorputzeko hainbat tokitan orratz fin-finak sartu, eta beren lana egiten uzten zaie, 30 bat minutuz.\nTxinatar medikuntza tradizionalak energian oinarrituta interpretatzen du bizitza: gizakia da izaki bizidun bat, zeinetatik energiak zirkulatzen baitu, akupunturako kanal edo meridianoetatik. 14 meridiano nagusi daude, eta bigarren mailako beste batzuk. 365 akupuntura-puntu nagusi daude gorputzean zehar, eta «aparteko» deitutako beste 100 puntu inguru gehiago.\nTxinako medikuntza tradizionalak gaixotasuna interpretatzen du energia oinarri hartuta: energia-fluxuan asaldura bat dagoenean, mina, disfuntzio bat edo, azkenean, gaixotasun bat sortu ahal da.\nAkupuntura-puntuak dira energia-zirkuituaren etengailuak. Une eta pertsona bakoitzerako puntu egokiak hautatuta, lortzen dugu energia-fluxu orekatuago egotea berriro, eta, beraz, osasuna hobetzen dugu.\nAkupunturara lehen aldiz joaten naizenean, zer jasoko dut?\nNorbait akupuntura hartzera datorrenean osasun-arazo bat dela eta, lehenengo eta behin elkarrizketa bat izango dugu pazientearekin. Elkarrizketa horretan jasotako informazioarekin, balorazio energetikoa egingo dugu, eta horrek, miaketarekin batera, ahalbidetuko digu tratatu beharreko puntuak hautatzen\nLehenengo saio horretan bertan hasiko gara orratz bidezko tratamenduarekin (normalean, 10-20 orratz). Behin orratzak jarrita, pazienteak atseden hartuko du, lasai-lasai, 25-30 minutuz, ohatila batean, erlaxatzea eta atseden hartzea ahalbidetzen duten giro batean. Batzuetan, arazoa zein den, esku-terapia erabiltzen dugu, orratzak jarri aurretik (masajea, bentosa bidezko masajea, mobilizazio leunak…)\nAkupunturak min ematen du?\nEz. Gertatu ahal da orratza sartzean puntu batzuk sentiberagoak izatea, eta, hor, ziztada txiki bat sentitzea (guztiz eramangarria). Saioan orratzak jarrita egon bitartean, endorfinak eta bestelako substantzia analgesiko eta hanturaren kontrakoak ekoizten dira, eta, horrek, normalki, erlaxazio fisiko eta mentalaren sentsazio atsegina dakarkio pazienteari (sarritan, lo ere hartzen dute, orratzak jarrita dituztela).\nZenbat saio beharko ditut?\nTratatu beharreko gaiak eta pazientearen osasun-baldintza zehatzek eskatzen dituztenak. Tratamendu-pauta bat ezarriko dugu (asterokoa, hamabost egunean behinekoa…), eta, bilakaera zein den, beharrezko saio kopurua doituz joango gara (normalki, ez da izango saio bat baino gehiago astean): pazienteak hobera egin ahala, saioen arteko tartea luzatuz joango gara.\nKontuan hartu behar da akupunturaren eraginak «metatu» egiten direla. Hau da: saio baten eragina ostekoenari gehituko zaie, eta, tratamenduak aurrera egin ahala, emaitza hobeak ikusiko dira. Kasu batzuetan, lehenengo saiotik bertatik ikusiko da hobekuntza; beste batzuetan, aldiz, 3 edo 4 saio igaroko dira, emaitzak ikusten hasi baino lehen.\nZein osasun-arazo tratatzen ditu akupunturak?\nAsko dira akupuntura bidez tratatu daitezkeen eta hobera egin dezaketen osasun-asaldurak.\nAkupunturaren eragin analgesikoa aski ezaguna da, eta zientifikoki frogatua dago. Hori dela eta, kontsultara jende asko dator mina tratatzera. Adibidez:\nMuskuluetako eta hezurretako minak: lunbalgia, zerbikalgia, ziatalgia, artrosiaren eta artritis erreumatoidearen ondoriozko minak eta abar.\nAkupunturak mina baretzen du nabarmen, eta nerbio-sistema erregulatzen du. Hori dela eta, honako hauetan ere laguntzen du_\nAdikzioak (adibidez, tabakismoa)\nLoaren asaldurak: insomnioa edo kalitate txarreko atsedena\nAkupunturak lagun dezake hormona- eta ugaltze-sistemaren asalduren tratamenduetan. Adibidez:\nKlimaterioan gertatutako beroaldietan


Galderekin bizi - Noticias de Gipuzkoa\nkarmele jaio 30.10.2020 | 00:23\nNire alabari munduko galdera guztiak datozkio burura ohera sartzen denean. Psikoanalistaren dibanean balego bezala, ohean etzanda, sabaiari begira, berba egiteko gogoa pizten zaio, barnean dituen kezka guztiak azaltzekoa, eta konturatu naiz botatzen dituen gehienak galderak izaten direla. Aurrekoan, adibidez, galdetu zidan ea munduko pertsona guztiak familia berekoak garen. Zergatik galdetzen zidan esan nion, eta azaldu zidan gizakia sortu zenean familia bakarra sortu zela, beraz, denak gatozela familia beretik, zeozer garela. Lehengusuak edo. Arrazoia eman nion, ia beti bezala.\nPentsatu nuen orduan zenbat galdera dituen alabak bere buruan, zenbat zalantza, zenbat ziurgabetasun. Zalantza horietatik, ziurgabetasun egoera horretatik, sortzen dira galderak. Helduei, aldiz, askotan galderak egitea ahazten zaigu, gauzak diren bezalakoak onartzen joateko joera dugu, gauzak zalan-tzan jartzeko beldurra bagenu bezala. Izan ere, nahiago izaten dugu erantzun potoloek ematen diguten babesa eta segurtasuna. Askotan, galderek beldurra ematen digute. Eta beldurrak eraginda, azkenean gauzen zergatiei buruz galdetzea ere ahaztu egiten zaigu.\nPandemia hau, ordea, ziurgabetasunekin bizi-tzeko froga bat bihurtzen ari da. Hori da, agian, zailena. Hurrengo egunean, astean, hilabetean gauzak nola egongo diren jakin gabe, gaur eguneko erabakiak hartzen jarrai-tzen jakitea. Galderekin bizitzen jakitea, ziurgabetasunekin, zeure buruaren eta zeure munduaren ahulezia eta hauskortasuna kontuan izanda.\nAgian inoiz baino egoera egokiena da gure galderei mugarik ez jartzeko. Galdera potoloak mahai gainean jartzeko. Galdera berriak asmatzeko. Egoera askoren zergatiaz hausnartzeko eta bide berriak nola izan daitezkeen imajinatzeko.\nAgian psikoanalistaren dibanean bezala, ohean etzanda eta sabaira begira, beste mundu mota bat amesteko une egokiena da oraingoa. Agian garai egokiena da antsietatez erantzun berriak bilatzen ibili ordez, horren aurretik, galdera berriak egitekoa. Ume batek beldurrik eta aurreiritzirik gabe egoera honetan egingo lituzkeen galderen antzekoak.


Zerbitzuak | CaixaBank Payments & Consumer\nCaixaBank Payments & Consumer-ek aholkularitza eta prestakuntza zerbitzu zabala eskaintzen die enpresei; hori guztia zure negozio plana indartzeko eta bezeroei erosketa esperientzia bikaina eskaintzeko.\nBezeroaren erosketa eta finantzaketa prozesuaren funtsezko alderdiak zehazten lagunduko dizugu, zure negozioak errentagarria izan dadin epe ertain eta luzera, eta beti bezero mota bakoitzari zuzendutako kanpaina eta ekintza komertzial espezifikoen laguntzarekin.\nEnpresentzako publizitatea saltokian\nGainera, badakigu publizitatearen helburua saltzea dela, baita zure kontzesionarioarena ere. Horregatik, batu egin ditugu.\nNegozioa erakartzeko komunikazio elementuak eta materialak sortzen ditugu.\nMateriala ekoiztea, bidalketak kudeatzea eta saltokiko materiala kontzesionarioan jartzea.\nLangileentzako arauetako prestakuntza\nCaixaBank Payments & Consumer-ek zure ondoan egiten du lan, eta araudia betetzen eta kontzesionarioko taldeak trebatzen saiatzen gara, kredituak tramitatzearekin erlazionatutako jarduerak seguruak, arduratsuak, gardenak eta erosoak izan daitezen.\nZure bezeroen ilusioak eta proiektuak finantzatzen ditugu, hazten laguntzen dizugu